**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Απριλίου 2018, ημέρα Παρασκευή και ώρα 14.50΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών» (2η συνεδρίαση - Ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Υποδομών και Μεταφορών, κ. Χρήστος Σπίρτζης, ο Υπουργός Επικρατείας, κ. Αλέξανδρος Φλαμπουράρης, καθώς και αρμόδιοι υπηρεσιακοί παράγοντες.

Επίσης παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. o κ. Γεώργιος Καμίνης, Δήμαρχος Αθηναίων, η κυρία Λενιώ Μυριβήλη**,** Αντιδήμαρχος Πρασίνου, Αστικής Πανίδας, Αστικής Ανθεκτικότητας και Προσαρμογής στην Κλιματική Αλλαγή του δήμου Αθηναίων, η κυρία Σταματία Μαρκέτου, Πρόεδρος του Συλλόγου Ελλήνων Αρχαιολόγων (ΣΕΑ), ο κ. Σταύρος Καφούνης, Πρόεδρος του Εμπορικού Συλλόγου Αθηνών (ΕΣΑ), ο κ. Γεώργιος Στασινός, Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ), ο κ. Κωνσταντίνος Κεπαπτσόγλου, Πρόεδρος του Δ.Σ. του Συλλόγου Ελλήνων Συγκοινωνιολόγων (ΣΕΣ), η κυρία Μάρω Ευαγγελίδου, Μέλος του Θεσμικού Συμβουλίου της Ελληνική Εταιρείας Περιβάλλοντος και Πολιτισμού (ΕΛΛΕΤ), η κυρία Ερμίνα Κυπριανίδου, Αντιπεριφερειάρχης Κεντρικού Τομέα Αθηνών της Περιφέρειας Αττικής (ΠΕΑ), ο κ. Ευάγγελος Πάνου, Γενικός Διευθυντής της Κεντρικής Ένωσης Δήμων Ελλάδας (ΚΕΔΕ),, ΚΕΔΕ, Τόνια Κατερίνη, Πρόεδρος του Δ.Σ. του Συλλόγου Αρχιτεκτόνων Διπλωματούχων Ανωτάτων Σχολών της Πανελλήνιας Ένωσης Αρχιτεκτόνων (ΣΑΔΑΣ-ΠΕΑ), ο κ. Νικόλαος Χαρκιολάκης, Πρόεδρος του Πανελλήνιου Συλλόγου Ιδιοκτητών Διατηρητέων Ακινήτων και η κυρία Άννα Νικολάου**,** Αντιπρόεδρος του Δ.Σ. του Συλλόγου Ελλήνων Πολεοδόμων και Χωροτακτών (ΣΕΠΟΧ).

 Η Αντιπρόεδρος της Επιτροπής, κυρία Εύη Καρακώστα, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Θεωνάς Ιωάννης, Μεγαλοοικονόμου Θεοδώρα, Δημαράς Γεώργιος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Αντωνίου Χρήστος, Ουρσουζίδης Γεώργιος, Παπαδόπουλος Νικόλαος, Λιβανίου Ζωή, Μουμουλίδης Θεμιστοκλής, Φίλης Νικόλαος, Συρμαλένιος Νικόλαος, Σταματάκη Ελένη, Αυλωνίτου Ελένη, Δήμας Χρίστος, Κατσανιώτης Ανδρέας, Μπουκώρος Χρήστος, Μπούρας Αθανάσιος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Γεωργιάδης Μάριος και Ψαριανός Γρηγόρης.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, σήμερα συνεχίζουμε την επεξεργασία και εξέταση του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών». Είναι η δεύτερη συνεδρίαση και έχουμε ακρόαση εξωκοινοβουλευτικών προσώπων, δηλαδή, εκπροσώπων φορέων. Το λόγο έχει ο κ. Μανιάτης,

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κυρία Πρόεδρε, εάν μου επιτρέπετε, εκτός διαδικασίας να μιλήσω. Επειδή έχει τύχει κάτι απολύτως έκτακτο, εγώ είμαι υποχρεωμένος να αποχωρήσω και θα συμμετέχει εδώ ως εκπρόσωπος της Δημοκρατικής Συμπαράταξης, ο συνάδελφος, κ. Γεώργιος Καρράς. Θέλω να καλωσορίσω τους εκπροσώπους των φορέων και τον δήμαρχο Αθηναίων, τον κ. Καμίνη, αλλά και τους υπόλοιπους εκπροσώπους και να πω ότι χαιρόμαστε πάρα πολύ που θα είναι μαζί μας σήμερα σε αυτόν τον διάλογο. Αυτό το οποίο έχει σημασία και συνιστά, κατά τη δική μου άποψη, μια ερώτηση στην οποία θα πρέπει να κληθούν να απαντήσουν όλοι οι φορείς, είναι οι εξής: Όλα αυτά τα οποία συζητάμε στο πλαίσιο αυτού του νομοσχεδίου, θα μπορούσαν και θα ήταν προτιμότερο να έχουν αντιμετωπιστεί στο πλαίσιο ενός Μητροπολιτικού Δήμου Αθηναίων, στη γενική λογική της επικουρικότητας και στη γενική κατεύθυνση της Ευρώπης των περιφερειών ή είναι προτιμότερο να έχουμε μια ακόμη κρατική εταιρεία, όπως είναι η εταιρεία η οποία προτείνεται από τη νομοθετική πρωτοβουλία της κυβέρνησης; Αυτή είναι μια «οριζόντια» ερώτησή μου, θα συνεχίσει, σύμφωνα με τη σειρά που προβλέπεται, ο συνάδελφος κ. Καρράς και με επισκέψεις αυτές, να καλωσορίσω για ακόμα μια φορά τους φίλους των φορέων και να τους ευχαριστήσω για την παρουσία τους εδώ. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε. Θα ξεκινήσουμε τη διαδικασία δίνοντας τον λόγο στους εκπροσώπους των φορέων. Το λόγο έχει ο κ. Καμίνης.

ΓΕΩΡΓΙΟΣ ΚΑΜΙΝΗΣ (Δήμαρχος Αθηναίων): Ευχαριστώ πολύ. Ο κ. Μανιάτης, ουσιαστικά με αυτό που είπε, μας φέρνει στον «πυρήνα» του προβλήματος. Θυμίζω, ότι παλαιότερα υπήρχαν δύο οργανισμοί κρατικοί ο Οργανισμός Ρυθμιστικού Σχεδίου της Αθήνας και η ΕΑΧΑ η Ενοποίηση Αρχαιολογικών Χώρων, οι οποίοι ήταν κρατικοί φορείς, οι οποίοι είχαν άμεσες αρμοδιότητες πάνω στην Αθήνα, πολεοδομικού και λοιπού χαρακτήρα. Εποπτεύονται Υπουργεία ήταν το Υπουργείο Πολιτισμού και το ΥΠΕΚΑ. Κατά τη διάρκεια των τελευταίων ετών, οι δύο οργανισμοί αυτοί καταργήθηκαν. Αν επρόκειτο πραγματικά να προχωρήσουμε σε μια μεταρρύθμιση, όπως θα έπρεπε, ούτως ώστε σε μια πόλη όπως στην Αθήνα, να μπορούμε να συγκεντρώσουμε τις αρμοδιότητες και να προβούμε σε ολιστικές προσεγγίσεις- γιατί η Αθήνα είναι στην ουσία ένα μικρό κράτος- για να κάνεις παρέμβαση πρέπει να έχεις στα χέρια σου σχεδόν τα πάντα. Αντί να πάμε, να κάνουμε αυτό, ενώ καταργήσαμε τα προηγούμενα νομικά πρόσωπα, πάμε και δημιουργούμε τώρα είναι καινούργιο. Είναι καινούργιο, τολμώ να πω πρώτα απ' όλα, με μια ελάχιστη προπαρασκευή. Δεν υπήρξε καμία σοβαρή διαβούλευση προτού έρθει αυτό το νομοσχέδιο και προπάντων, δεν υπήρχε σοβαρή διαβούλευση με τον δήμο Αθηναίων.

Εγώ, συναντήθηκα δύο φορές με τον κ. Φλαμπουράρη, αλλά το θέμα κυρίως ήταν και το Γουδή. Αν θυμάμαι καλά, μου έκανε λόγο για ένα νομοσχέδιο που θα έφερνε το οποίο θα είχε κάποιες αρμοδιότητες για την Αθήνα, του είπα «να το δούμε, να το συζητήσουμε πριν το καταθέσετε». Η Διευθύντρια του γραφείου μου, μίλησε δύο φορές στο τηλέφωνο με κάποιον από το Γραφείο του κ. Φλαμπουράρη, δεσμεύτηκαν ότι θα το θέσουν υπόψη μας και το είδαμε, όπως το είδαν και όλοι οι υπόλοιποι.

Εδώ τώρα θα καταθέσω στα Πρακτικά τρία έγγραφα: Το πρώτο είναι το ΣΟΑΠ (Σχέδιο Ολοκληρωμένης Αστικής Παρέμβασης). Πολεοδομικό εργαλείο που έχει καθιερωθεί από το 1991, είναι ένα σχέδιο ολιστικών παρεμβάσεων για ολόκληρες οικιστικές περιοχές, και για πρώτη φορά εφαρμόστηκε από τον δήμο της Αθήνας σε συνεργασία- ένα μεγάλο πρόγραμμα- με το Πανεπιστήμιο της Θεσσαλίας, με το Τμήμα Πολεοδομίας Χωροταξίας και Περιβάλλοντος, καθίσαμε φτιάξαμε το ΣΟΑΠ, έγιναν διαβουλεύσεις με όλους τους φορείς της πόλης, καταλήγει το ΣΟΑΠ σε επτά άξονες- 70 περίπου δράσεις που περιλαμβάνουν τα πάντα- από ναρκωτικά μέχρι επιχειρηματικότητα. Όταν ήταν Υπουργός ο κ. Μανιάτης, ανέλαβε πλέον να βγάλει την ΚΥΑ που προβλεπόταν, βγήκε η ΚΥΑ το 2015, το έχω εδώ το ΣΟΑΠ πιάνει 70 σελίδες του ΦΕΚ, το οποίο και θα το καταθέσω.

Επίσης, από αυτό το ΣΟΑΠ θεώρησα ότι επείγε, λόγω του προβλήματος που όλοι μπορούμε να δούμε στην Αθήνα, το ζήτημα των εγκαταλελειμμένα κτιρίων. Πώς θα μπορούσαμε να πάμε να αξιοποιήσουμε τα εγκαταλελειμμένα κτίρια δημόσιας ή ατομικής ιδιοκτησίας. Καθίσαμε, φτιάξαμε μια ομάδα εργασίας, προέκυψε ένα σχέδιο νομοσχεδίου το οποίο το έχω παραδώσει και εγώ δεν ξέρω τώρα σε πόσα Υπουργεία το τελευταίο καιρό, πάντως και στον κ. Φλαμπουράρη, θεωρήθηκε ότι έπρεπε να παρακαμφθεί. Αυτό, είχε δουλειά η οποία κράτησε πάνω από έξι μήνες. Ο Δήμος προκειμένου να φέρει ευρωπαϊκούς πόρους εκπόνησε μια ΟΧΕ, ολοκληρωμένη χωρική επένδυση, που είναι το χρηματοδοτικό εργαλείο, το οποίο πρέπει να χρησιμοποιήσεις, προκειμένου να φέρεις στην πόλη σου ευρωπαϊκούς πόρους. Η ΟΧΕ βασίστηκε στη δουλειά που είχαμε κάνει στην πρώτη μας θητεία στο ΣΟΑΠ. Τελικά η ΟΧΕ είναι μια ανταγωνιστική διαδικασία με άλλους δήμους, πήραμε ένα μεγάλο πρόγραμμα ΟΧΕ 85 εκατ., το οποίο βασίζεται στο ΣΟΑΠ και η ΟΧΕ, περιλαμβάνει δράσεις επίσης σε πάρα πολλά επίπεδα.

Δεύτερο, κατορθώσαμε μέσα σε αυτά τα 7 χρόνια και μειώσαμε δραστικά τον δανεισμό του δήμου, από τα 220 εκατ. σε τράπεζες που είχαμε παραλάβει, έχουμε πάει στα 95 εκατ. ευρώ. Αυτό είναι μια μείωση 43% του δανεισμού του δήμου και θεωρήσαμε λοιπόν, ότι μπορούσαμε πια να πάρουμε ένα αναπτυξιακό δάνειο από την Ευρωπαϊκή Τράπεζα Επενδύσεων. Είναι ένα δάνειο 55 εκατ., το οποίο βασίστηκε πάνω σε ένα λεπτομερέστατο αναπτυξιακό σχέδιο ανάπτυξης για την Αθήνα, με το οποίο από τη στιγμή που μαζεύεις περισσότερα χρηματοδοτικά εργαλεία, μπορείς να κάνεις και διαφορετικά πράγματα χρησιμοποιώντας εναλλακτικές λύσεις. Επειδή ούτε με το ΕΣΠΑ, μπορείς να κάνεις απαλλοτριώσεις, ούτε με το αναπτυξιακό δάνειο μπορείς να κάνεις απαλλοτριώσεις, απελευθερώνουμε πόρους πλέον από το δήμο, με βάση αυτές τις δύο χρηματοδοτικές πηγές που προανέφερα και απελευθερώνοντας αυτές τις πηγές χρηματοδότησης, μπορείς να προβείς σε πάρα πολλές απαλλοτρίωσης και υπάρχει πια σχέδιο απαλλοτριώσεων του δήμου σε δεσμευμένα οικόπεδα.

Όλα αυτά έχουν από πίσω τους μεγάλη και πολύ δουλειά, πολύ μεγάλη προεργασία, συνεννόηση με όλους τους φορείς της πόλης. Ένα πράγμα έπρεπε να γίνει, μια μητροπολιτική δομή, όχι έστω στο επίπεδο της Τοπικής Αυτοδιοίκησης, μια δομή που να αφορά την πόλη με προεξάρχοντα τον ρόλο του δήμου, το καταλαβαίνετε μιλάω θεσμικά, δεν μιλάω τώρα επειδή εγώ είμαι ο δήμαρχος, με τους βασικούς φορείς της πόλης να πάνε να κάνουμε αυτές τις παρεμβάσεις. Η Κυβέρνηση θα έπρεπε να είναι εδώ αρωγός και όχι στην πόλη μέσα. Ουσιαστικά η Κυβέρνηση να υποκαθιστά τον δήμο και να πηγαίνουμε πίσω, αντί να πηγαίνουμε σε μητροπολιτικές δομές και να εμπιστευτούμε την Τοπική Αυτοδιοίκηση με βάση τις ευρωπαϊκές αρχές της επικουρικότητας και της εγγύτητας. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Μαρκέτου.

ΣΤΑΜΑΤΙΑ ΜΑΡΚΕΤΟΥ (Πρόεδρος του Συλλόγου Ελλήνων Αρχαιολόγων(ΣΕΑ)): Σαν Σύλλογος Ελλήνων Αρχαιολόγων, δεν έχουμε αντίρρηση βεβαίως γι' αυτό, παρά μόνο μία παρατήρηση, την οποία θα αναλύσουμε. Στο άρθρο 2, ειδικά στην παρ. 2, αναφέρεται στο πλαίσιο του σκοπού της, η ανάπλαση της Αθήνας, δίνεται κατά παρέκκλιση κάθε άλλης διάταξης για εγκαταλελειμμένα κενά ανενεργά κτίρια κ.λπ.. Θεωρούμε, ότι θα πρέπει να προστεθεί, επειδή αυτό το κατά παρέκκλιση κάθε άλλης διάταξης, δεν είναι πολύ σαφές για την εφαρμογή του αρχαιολογικού νόμου με την επιφύλαξη των διατάξεων του ν. 3028 /2002 και θα σας αναλύσουμε για ποιο λόγο. Ο Σύλλογος μας, αναγνωρίζει την ανάγκη για επέμβαση στον αστικό ιστό της Αθήνας με σκοπό να βελτιωθεί η ποιότητα ζωής των κατοίκων, αλλά να αναβαθμιστεί και να διασωθεί το κτιριολογικό απόθεμα της πόλης, κυρίως σε μέρη που πάσχουν από όλο και μεγαλύτερη εγκατάλειψη. Υπενθυμίζουμε, ότι ένας μεγάλος αριθμός κτιρίων της Αθήνας, είναι χαρακτηρισμένα ως νεότερα μνημεία και προστατεύονται από τις διατάξεις του αρχαιολογικού νόμου, 3028/2002. Για το λόγο αυτό, θεωρούμε, ότι θα έπρεπε στο υπό εξέταση σχέδιο νόμου, να προστεθεί αυτό που σας είπα στην αρχή, δηλαδή σαφής και ρητή δέσμευση, ότι για όσα κτίρια υπάγονται στις προστατευτικές διατάξεις του νόμου 3028, θα ακολουθούνται οι θεσμοθετημένες διαδικασίες για οποιαδήποτε επέμβαση επ αυτών, κυρίως γιατί η διατύπωση του άρθρου 2, παρ. 2, όπως είπα στην αρχή, μπορεί να οδηγήσει σε παρερμηνείες.

Με βάση λοιπόν τις διατάξεις του νόμου 3028 κυρίως το άρθρο 10, σχετική απόφαση του Υπουργείου Πολιτισμού και Αθλητισμού μετά από γνώμη Συμβουλίου, θα πρέπει να υπάρχει για κάθε επέμβαση και εργασία επί των μνημείων στο περιβάλλοντα χώρο του, αλλά και για την αλλαγή χρήσεων σε αυτό, το τονίζουμε αυτό, ιδιαίτερα το τελευταίο σημείο των χρήσεων, θα πρέπει να προσεχθεί ακόμα και η καθόλου αποδεκτή και απολύτως ευπρόσδεκτη μετατροπή των προσφυγικών της Λεωφόρου Αλεξάνδρας, κάτι που μας χαροποιεί βεβαίως όλους μας, όπως αναφέρεται στην έκθεση αξιολόγησης του Υπουργείου Μεταφορών και Υποδομών, αλλά και όχι στο ίδιο το σχέδιο νόμου, σε χώρο φιλοξενίας οικογενειών των νοσηλευόμενων στον Άγιο Σάββα, πιστεύουμε ότι προαπαιτεί για έγκριση αλλαγής χρήσης. Κάτι απλό που χρειάζεται όμως και τη δική μας έγκριση. Το ίδιο ισχύει για όλα τα μεμονωμένα χαρακτηρισμένα από το ΕΠΟΑΚ κτίρια.

Ωστόσο το θέμα των χρήσεων, απαιτεί ακόμα μεγαλύτερη προσοχή γενικότερα σε ιστορικό κέντρο και στις περιοχές γύρω από την Ακρόπολη, καθώς η κατά παρέκκλιση κάθε άλλης διάταξης αξιοποίησης των ακινήτων, δεν πρέπει να σημαίνει την καταστρατήγηση των εγκεκριμένων χρήσεων γης και κυρίως των περιοχών κατοικίας. Ήδη το φαινόμενο ανεξέλεγκτης επέκτασης καταστημάτων υγειονομικού ενδιαφέροντος, τείνει να δημιουργήσει πρόβλημα σε ζώνες κατοικιών, στο Θησείο και την Πλάκα, αλλά και στους μείζονες αρχαιολογικούς χώρους της πόλης και της χώρας. Το ΠΔ 1329 του Οκτωβρίου 1993, για τις χρήσεις γης στην Πλάκα, που ήδη πλήττεται από ορισμένες νέες νομοθετικές ρυθμίσεις για την εφαρμογή τους, θα πρέπει να προασπιστεί και να ενισχυθεί, καθώς είναι αυτό που αναμόρφωσε την περιοχή που συγχρόνως αποτελεί τη ζώνη προστασίας γύρω από την Ακρόπολη.

Θεωρούμε, λοιπόν, ότι πρέπει να υπάρξει σχετική δέσμευση στο υπό επέκταση σχέδιο νόμου. Ως προς τα υπόλοιπα προβλεπόμενα στο σχέδιο νόμου, αν και δεν άπτεται άμεσα του ενδιαφέροντος του Συλλόγου μας, επισημαίνουμε γενικά τρόπους τους οποίους η εταιρία θα επιτελέσει τους σκοπούς της ενδεικτικά, την αμηχανία σχετικά με τον τρόπο επιλογής των κτιρίων και τις προτεραιότητες με βάση τις οποίες θα αποφασιστούν επεμβάσεις σε συγκεκριμένα κτίρια και ελπίζουμε, ότι η υπό ίδρυση εταιρία να μην αποτελέσει άλλη μία από τις εταιρίες του δημοσίου που σε λίγα χρόνια θα χρειαστεί εξυγίανση.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει η κυρία Κυπριανίδου.

ΕΡΜΙΝΑ ΚΥΠΡΙΑΝΙΔΟΥ (Αντιπεριφερειάρχης Κεντρικού Τομέα Αθηνών της Περιφέρειας Αττικής (ΠΕΑ)): Χαιρετίζω και εύχομαι χρόνια πολλά σε όλες και όλους που είναι σήμερα παρόντες και παρούσες στη διαβούλευση μας. Νομίζω, ότι στόχος μας δεν μπορεί παρά να είναι, σε κάθε περίπτωση ένα συνολικότερο σχέδιο για την ανασυγκρότηση του κέντρου της Αθήνας με προϋποθέσεις και στόχους που θα πατά στις σύγχρονες ανάγκες της πόλης. Εδώ λοιπόν, νομίζω, ότι οι λέξεις οι οποίες πρέπει να απασχολήσουν ιδιαίτερα, όχι μόνο τη σημερινή συζήτηση, αλλά και τη συνέχεια των προσπαθειών μας, δεν μπορούν παρά να είναι η λέξη συνεργασία, συστράτευση, συντονισμός, για να μπορέσουμε να λύσουμε πολυπαραγοντικά προβλήματα, κάτι το οποίο είναι ακριβώς ομολογημένο, ότι είναι στο κέντρο πολλές φορές δυσλειτουργιών ή αν θέλετε μη αποτελεσματικών παρεμβάσεων και θετικών κατά τα άλλα προσωποθέσεων, προκειμένου ακριβώς να αναζωογονήσουμε την πρωτεύουσα της χώρας.

Αναφέρθηκε ο δήμαρχος, σωστά νομίζω, σε ένα κρίσιμο σημείο που έχει να κάνει με την μητροπολιτικότητα. Ωστόσο το ξέρει και ο κ. Καμίνης, εδώ έχουμε ένα θέμα, το οποίο είναι το εξής: Σύμφωνα με τον Καλλικράτη, η μητροπολιτικότητα, αναφέρεται στις περιφέρειες της χώρας και ειδικότερα στην περιφέρεια Αττικής και στη Θεσσαλονίκη, γιατί είναι οι δύο μητροπολιτικές περιοχές, αναφέρονται συγκεκριμένα σημεία, όμως δεν ψωμώνονται, να χρησιμοποιήσω αυτό τον όρο, χρειάζονται δηλαδή επιπρόσθετες νομοθετικές αποσαφηνίσεις, ρυθμίσεις κ.τ.λ., για να μπορούμε να πούμε ότι πραγματικά, επειδή έχω μπροστά μου και τον υπουργό τον κ. Σπίρτζη, ακόμα και σε θέματα μέσων μαζικής μεταφοράς. Το γνωρίζει ο Υπουργός, θα μπορούσες ενδεχόμενα να δεις αυτό που λέμε αποκεντρωμένες δημόσιες πολιτικές. Απέχουμε όμως κύριοι συνάδελφοι από κάτι τέτοιο και επιπροσθέτως επειδή είχε ανοίξει μια διαβούλευση, θα ανοίξει οσονούπω, σοβαρότερα και με αφορμή τη μεταρρύθμιση του θεσμικού νομικού πλαισίου για την Αυτοδιοίκηση Α΄ και Β΄ βαθμού, φαίνεται ότι υπάρχουν σοβαρά θέματα που άπτονται της συνταγματικής αναθεώρησης και μεταρρύθμισης τέτοιων πλευρών, για να πούμε ότι ό,τι πραγματικά θα έχουμε μια Αυτοδιοίκηση που θα μπορούσε εν της πράγμασι να παίζει μητροπολιτικούς ρόλους.

Όχι πως αυτό δεν πρέπει να είναι μια στόχευση και ότι η συνταγματική αναθεώρηση θα πρέπει να εξετάσει με σοβαρότητα αυτές τις πλευρές για να μπορούμε πραγματικά να έχουμε αποκεντρωμένες δημόσιες πολιτικές. Πάμε όμως στο σήμερα, όπου σήμερα λέει ότι θα πάμε με ταχύρρυθμες προσπάθειες, με σοβαρότητα, με συνεμπλοκή, συνεργασία και συστράτευση όλων των πλευρών, που σημαίνει κεντρική Κυβέρνηση, εγώ το βάζω όλο αυτό, γιατί τα Υπουργεία που συναποτελούν αυτή την προσπάθεια εκ των πραγμάτων είναι η κεντρική Κυβέρνηση, ο Α΄ βαθμός αυτοδιοίκησης, ο Δήμος της Αθήνας, ο Β΄ βαθμός Αυτοδιοίκησης η Περιφέρεια, η Περιφέρεια Αττικής, κεντρικός τομέας της Αθηνών. Βεβαίως, οποιοσδήποτε άλλος επιπροσθέτως φορέας που εμπλέκεται σε μια τέτοια προσπάθεια σημαντικής αναζωογόνησης κι άρα, λοιπόν, έχουμε το εξής, πρώτον, με σεβασμό στο ρόλο και στις ευθύνες του κάθε θεσμού. Θα ήθελα να το πω αυτό και να το τονίσω, αναφέρθηκε ο Δήμαρχος Αθήνας στο σημαντικό ρόλο που παίζει ο Δήμος της Αθήνας στην προσπάθεια αναζωογόνηση και λειτουργίας, όλης της πόλης, εννοείται και άρα, με σεβασμό στο ρόλο και στις ευθύνες του κάθε θεσμού, ιδιαίτερα όσον αφορά την Αυτοδιοίκηση του Α΄ και Β΄ βαθμού, ανυπερθέτως, πώς θα μπορούσε να γίνει διαφορετικά άλλωστε.

Όμως, δεν θα μπορούσαμε σε αυτή τη φάση να υπερβούμε προβλήματα εάν δεν συνεργαστούμε και δεν εμπλακούν όλες οι πλευρές. Θα ήθελα να σας πω κάτι, πολύ χαίρομαι εάν θα έχουμε μαζί μας σε μια τέτοια προσπάθεια Υπουργεία και φορείς της Κυβέρνησης, να το πω έτσι, δεδομένου ότι αντί να πηγαίνουμε να ψάχνουμε, να επιδιώκουμε, να κλείνουμε ραντεβού, δεν το λέω αρνητικά, αλλά είναι έτσι, διότι υπάρχουν και οι ευθύνες και τα τρεξίματα όλων, θα έχουμε λοιπόν τη δυνατότητα όλοι μαζί γύρω από ένα τραπέζι, να βάλουμε κάτω τα προβλήματα, να βάλουμε κάτω τους σχεδιασμούς και να προσπαθήσουμε ποικιλοτρόπως και από όλες τις πλευρές να τα επιλύσουμε, γιατί αυτό είναι το ζητούμενο.

Δεύτερη πλευρά, υπάρχει η άνοδος του τουρισμού στην Αθήνα, το γνωρίζετε, έχει μπει επανειλημμένα ως κεφαλαιώδες θέμα για τη χώρα, όχι μόνο για την πόλη, έχει αναφερθεί και ο Δήμαρχος σε αυτό, είναι πάρα πολύ σημαντικό θέμα και για να μπορέσουμε να έχουμε μεγαλύτερα ανοίγματα σε μια περίοδο που κατά τεκμήριο μας διευκολύνει, οφείλουμε να λύσουμε, έχουμε επανειλημμένα συνδιαλλαχθεί και συζητήσει και με τους φορείς της μικρομεσαίας επιχειρηματικότητας, βλέπω εδώ τον Εμπορικό Σύλλογο Αθήνας, χρειάζεται λοιπόν να λύσουμε συγκεκριμένα προβλήματα, προκειμένου ακριβώς η πόλη να γίνει έτη περαιτέρω ελκυστικότερη, φιλικότερη, να λύση ζητήματα που έχουν να κάνουν με την προστασία της κατοικίας, με την προσβασιμότητα, γιατί ακριβώς -κι εδώ έρχομαι στο τρίτο σημείο- η μικρομεσαία επιχειρηματικότητα και δει η παραδοσιακή στην πόλη των Αθηνών, όχι μόνο όμως, γιατί έχουμε και νέες προτάσεις επιχειρηματικότητας και θα πρέπει να τις τονώσουμε, προκειμένου ακριβώς να ανθίσει.

Είναι γνωστό ότι υπάρχουν σημαντικότερα προβλήματα και είμαι σίγουρη ότι θα τα μοιραστούν μαζί μας και οι εκπρόσωποι του Εμπορικού Συλλόγου Αθηνών. Μια τελευταία κουβέντα, τα προσφυγικά, είναι δικά μας, είναι δικά μας εντός εισαγωγικών, εμείς από την Αιτιολογική Έκθεση και από την εικόνα έτσι όπως έρχεται, οι στοχεύσεις μας είναι ακριβώς οι στοχεύσεις που αναφέρονται στην προσπάθεια αυτή, για τη διάσωσή τους, την αποκατάσταση τους και τις επιμέρους αξιοποίησης των χώρων. Δεν στέκομαι αναλυτικά για να μην μου κάνει και σωστά, παρατήρηση η Πρόεδρος. Τέλος, το γεωγραφικό κομμάτι χωροταξικά της πόλης των Αθηνών, η Περιφέρεια Αττικής έχει πάνω από 108 εκατ. ευρώ από ιδίους πόρους στον Προϋπολογισμό της στόχευσης, αναφέρθηκε ήδη ο Δήμαρχος Αθηναίων ο κ. Καμίνης, ότι από το ΠΕΠ Αττικής, το Επιχειρησιακό Πρόγραμμα δηλαδή της Περιφέρειας Αττικής θα δοθούν 85 εκατομμύρια, έχουν ήδη εγκριθεί, για την ΟΧΕ στο Δήμο Αθηναίων που εξετάστηκε και έχει αυτή τη στιγμή αυτήν την σημαντική δυνατότητα οικονομικής βοήθειας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Kύριε Μπούρα, έχετε το λόγο.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Θα ήθελα να πω το εξής, οι φορείς καλούνται όχι για να παρουσιάσουν προγραμματικές θέσεις, καλά είναι όσα μας λένε και για τον Εμπορικό Σύλλογο και για όλα, εδώ καλούνται να χαρακτηρίσουν εάν χρειάζεται ένα ακόμη νομοσχέδιο, για να πάμε σε όλα αυτά τα οποία κανείς δεν αρνείται και θα παρακαλέσω πολύ τους υπόλοιπους που θα τοποθετηθούν, να τοποθετηθούν για το νομοσχέδιο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ κ. Μπούρα για την παρατήρηση, θεωρώ ότι είναι απολύτως σωστή. Εκείνο όμως που έχει σημασία είναι να ακολουθήσουμε μια σωστή διαδικασία. Το λόγο έχει τώρα ο Γενικός Διευθυντής της Κεντρικής Ένωσης Δήμων Ελλάδος, ο κ. Πάνου.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)): Αξιότιμη Πρόεδρε, αξιότιμα μέλη της Επιτροπής, εκπροσωπώντας τον Πρόεδρο της ΚΕΔΕ, τον κ., Γεώργιο Πατούλη, στη σημερινή συνεδρίαση, θα ήθελα να επισημάνω ότι για άλλη μια φορά, αναίτια και αιφνιδιαστικά, η Τοπική Αυτοδιοίκηση βρίσκεται στο στόχαστρο της Κυβέρνησης. Χωρίς προγενέστερη αναφορά, χωρίς διαβούλευση, εν τω μέσω της Μεγάλης Εβδομάδας έγινε η κατάθεση του παρόντος σχεδίου νόμου, που επικαλύπτει σειρά αρμοδιοτήτων των ΟΤΑ, καταργώντας επί της ουσίας την αυτοτέλειά του. Μπορεί στο συγκεκριμένο σχέδιο νόμου να αναφέρει ότι η υπό σύσταση εταιρία θα αναπτύξει δραστηριότητα εντός των ορίων, των διοικητικών ορίων του Δήμου Αθηναίων, αυτό όμως ίσως φοβόμαστε πως είναι η αρχή για επόμενες παρεμβάσεις και σε άλλους Δήμους. Ο Δήμος Αθηναίων είναι πληθυσμιακά ο μεγαλύτερος Δήμος της επικράτειας, είναι η Πρωτεύουσα του Κράτους, ο Δήμαρχος της δε, είναι εξ οφίτσιο μέλος της Κεντρικής Ένωσης Δήμων Ελλάδος.

Η προώθηση στη Βουλή αυτού του νομοσχεδίου που προβλέπει τη δημιουργία Ανώνυμης Εταιρείας υπό κρατικό έλεγχο, με διακριτικό τίτλο, Ανάπλαση Αθήνας Α.Ε. και με σκοπό όπως αναφέρει στην Εισηγητική Έκθεση ή τον συντονισμό, το σχεδιασμό και υλοποίηση αναπλάσεων εντός των ορίων του Δήμου Αθηναίων, καθώς και την κατά παρέκκλιση κάθε άλλης διάταξης αξιοποίησης εγκαταλελειμμένο κενών ή ανενεργών κτιρίων, αποδεικνύει πως η σημερινή Κυβέρνηση αντιλαμβάνεται την ανάγκη μεταρρύθμισης, στο μοντέλο λειτουργίας του κράτους, με ένα διαφορετικό τρόπο απ' ό,τι στην υπόλοιπη Ευρώπη. Προωθείτε κύριε Υπουργέ, αντί για μια ουσιαστική μεταρρύθμιση, την απορύθμιση. Υποκαθιστάτε με το συγκεκριμένο σχέδιο νόμου το Δήμο και τις αρμοδιότητες του, με τη δημιουργία ελεγχόμενο από το κεντρικό κράτος Ανωνύμων Εταιρειών, ο Πρόεδρος της ΚΕΔΕ, πρόσφατα είχε αναφέρει πως στην κατάθεση του εν λόγω νομοσχεδίου είναι μια εχθρική, σχεδόν πραξικοπηματική πράξη της Κυβέρνησης εναντίον της Αυτοδιοίκησης, καθώς γίνεται ένα ακόμη βήμα κατάλυσης της τοπικής δημοκρατίας.

Αντί η Κυβέρνηση να προχωρήσει όπως όφειλε στην παραχώρηση περισσότερων πόρων και αρμοδιοτήτων στην Αυτοδιοίκηση, επιλέγει ακριβώς το αντίθετο, τις αφαιρεί από τους Δήμους και τις τοπικές κοινωνίες και τις μεταβιβάζει σε Ανώνυμης Εταιρίας ειδικού σκοπού, στις οποίες δεν μπορεί να ασκηθεί κανένας πολιτικός και κοινωνικός έλεγχος και πρόκειται επομένως για μια θεσμική οπισθοδρόμηση, που εντάσσεται προφανώς σε ένα ευρύτερο κυβερνητικό σχεδιασμό που προωθεί την υποβάθμιση της Αυτοδιοίκησης. Το κεντρικό κράτος οφείλει γιατί να προωθεί νομοθετήματα με αυτό το περιεχόμενο, να στηρίζει έμπρακτα το πολεοδομικό και αναπτυξιακό προγραμματισμό των Δήμων στη συγκεκριμένη περίπτωση των Δήμων Αθηναίων και όχι να τον εκχώρηση σε Ανώνυμες Εταιρείες με μοναδικό μέτοχο το κράτος.

Το Σύνταγμα, σας θυμίζω, αναφέρει στο άρθρο 101, ως υποχρέωση, τη διοικητική αποκέντρωση και εδώ έχουμε κρατική υπεσυγκέντρωση. Συνταγματική υποχρέωση επίσης είναι, θυμίζω άρθρο 102 παρ. 1, η διοίκηση των τοπικών υποθέσεων να ανήκει στους Ο.Τ.Α. Α’ και Β’ βαθμού, οι οποίοι έχουν διοικητική και οικονομική αυτοτέλεια, άρθρο 102 παρ. 2. Καλό είναι αυτό που είπε η κυρία Αντιπεριφερειάρχης, ότι όλοι μαζί να συμφωνούμε. Όχι, το κράτος, η κυβέρνηση, οφείλει να είναι αρωγός στην Τοπική Αυτοδιοίκηση, όχι να συναποφασίζει με την Τοπική Αυτοδιοίκηση.

Στο παρόν νομοσχέδιο παρατηρούνται ασάφειες και περιγράφονται στον σκοπό της υπό σύσταση Α.Ε., άρθρο 2 παρ. 2. Θα αναλαμβάνει λέει εκεί, δράσεις ενίσχυσης της νεοφυούς και καινοτόμου επιχειρηματικότητας και της αλληλέγγυας οικονομίας, ανάδειξης του τουριστικού χαρακτήρα των περιοχών, δράσεις πολιτιστικής αναβάθμισης, δράσεις αθλητισμού και διάφορα άλλα. Όλες αυτές είναι αρμοδιότητες του δήμου. Αυτός είναι που έχει τον κύριο στόχο να ρυθμίζει όλες τις τοπικές υποθέσεις, σύμφωνα με τις αρχές της επικουρικότητας, της εγγύτητας, με στόχο την προστασία, την ανάπτυξη και τη συνεχή βελτίωση των συμφερόντων και της ποιότητας ζωής της τοπικής κοινωνίας. Παρότι το κράτος ασκεί στους Ο.Τ.Α. εποπτεία, που συνίσταται αποκλειστικά σε έλεγχο νομιμότητας και όχι σκοπιμότητας των αποφάσεών τους, καθίσταται ασαφής ο έλεγχος της ΑΝΑΠΛΑΣΗΣ ΑΘΗΝΑ Α.Ε., που δεν υπόκειται σε αυτοδιοικητικές υποχρεώσεις, ώστε να διασφαλίζεται ότι δεν θα διαταράσσεται η εύρυθμη λειτουργία της πόλης.

Σύμφωνα δε με την Έκθεση του Γενικού Λογιστηρίου του Κράτους, για το παρόν νομοσχέδιο, το σύνολο των δαπανών που προκύπτουν για την εφαρμογή του, είναι αόριστο και σαφώς χαρακτηρίζεται ως μη κοστολογημένο. Αναφέρεται επίσης ότι συμμετέχουν στο Δ.Σ., αυτό θέλω να το ακούσετε, για την 30ετή ισχύ της εταιρείας θα είναι ο εκάστοτε διοικητής του νοσοκομείου Γενικό, Αντικαρκινικό, Ογκολογικό Άγιος Σάββας. Μα πραγματικά, ποιος πιστεύει ότι ο διοικητής του νοσοκομείου πρέπει να συναποφασίζει για την τουριστική ανάπτυξη της Αθήνας, για τις αθλητικές δράσεις, για την αλληλέγγυα οικονομία κ.α.; Αυτά αναφέρονται στο σκοπό της συγκεκριμένης εταιρείας.

Η Έκθεση Αξιολόγησης αναφέρεται στις συντονισμένες δράσεις αρμόδιων Υπουργείων με τους αρμόδιους Ο.Τ.Α.. Για ποιους αρμόδιους Ο.Τ.Α.; Μόνο για την Αθήνα δεν μιλάμε; Στις συνέπειες για την οικονομία, το μόνο που αναφέρεται είναι το κόστος επιβάρυνσης – τους ξέφυγε, δεν ξέρω, να το διευκρινίσουμε κύριε Υπουργέ – για το κράτος, όπου αόριστα θα αντισταθμιστεί από τα οφέλη της υλοποίησης των έργων της ανάπλασης, χωρίς να διατυπώνεται κάτι άλλο στις υπόλοιπες ερωτήσεις. Καμία αιτιολογημένη με επιχειρήματα θετική συνέπεια δεν περιγράφεται. Μόνο ότι θα αναβαθμιστούν οι περιοχές που θα αναπλαστούν και θα μειωθεί η παραβατικότητα στις συγκεκριμένες περιοχές. Και ποιος σας είπε εσάς ότι μόνο το ιστορικό κέντρο και τα προσφυγικά της Αλεξάνδρας είναι θέματα που απασχολούν την πόλη; Ο Δήμαρχος μπορεί να μιλάει μέχρι το βράδυ για τα θέματα που απασχολούν την πόλη. Εσείς προφανώς και δεν μπορεί να τα γνωρίζετε. Η προχειρότητα των εννέα άρθρων του συγκεκριμένου νομοσχεδίου που συζητάμε, θα είχε αποφευχθεί κύριε Υπουργέ, αν τουλάχιστον είχε γίνει δημόσια διαβούλευση, αν είχατε ρωτήσει το συγκεκριμένο δήμαρχο. Εκεί θα ήταν αντιληπτό ότι δεν υφίσταται ανάγκη νομοθετικού έργου από κρατικό φορέα για θέματα που πάγια ρυθμίζονται και αντιμετωπίζονται από Ο.Τ.Α..

Κλείνοντας, είναι φανερό από τη συγκεκριμένο κίνηση, ότι η Κυβέρνηση προωθεί συστηματικά την περαιτέρω υποβάθμιση του θεσμικού ρόλου της Αυτοδιοίκησης. Δεν επιθυμεί την αποκέντρωση των πόρων, αρμοδιοτήτων και ευθυνών προς την Αυτοδιοίκηση, αλλά την υπερσυγκέντρωση προς το κράτος. Δεν επιθυμεί να αποφασίζουν οι πολίτες και οι αιρετές διοικήσεις των δήμων για τοπικές υποθέσεις. Προωθεί συστηματικά το αποτυχημένο μοντέλο του κεντρικού γραφειοκρατικού σχεδιασμού, αφαιρεί κρίσιμες αρμοδιότητες από τους δήμους, δημιουργώντας μηχανισμούς που της επιτρέπει να διορίζει τους κομματικά αρεστούς, καθώς και να διαχειρίζεται τα χρήματα των φορολογουμένων, χωρίς να δίνει λόγο στις τοπικές κοινωνίες. Η δημιουργία της Α.Ε. είναι ένα ακόμη βήμα, ανάμεσα στα πολλά που έγιναν ή πρόκειται να γίνουν το επόμενο διάστημα, που υπηρετούν συστηματικά την προσπάθεια να απαξιωθεί ο θεσμός της Αυτοδιοίκησης.

Εκπροσωπώντας τον Πρόεδρο της ΚΕΔΕ, τον κ. Πατούλη, δηλώνουμε ότι είμαστε κατηγορηματικά αντίθετοι με το σχέδιο νόμου, γιατί θεωρούμε ότι εκ του Συντάγματος και της ισχύουσας εθνικής νομοθεσίας, η αρμοδιότητα για τη συνολική λειτουργία των πόλεων, τη διαχείριση των δημόσιων χώρων και την αδειοδότηση των έργων ανήκει στους δήμους και δεν μπορεί να μεταβιβαστεί στις Α.Ε.. Αν θέλει η Κυβέρνηση να κάνει πραγματική τομή, ας κάνει δεκτή την πρόταση που έχει καταθέσει ο κ. Πατούλης, αντί να δημιουργεί Α.Ε., να δίνει τη δυνατότητα στους δήμους να λειτουργούν με την ευελιξία που προβλέπεται και αντί να δίνει χρήματα σε αυτές εταιρείες, να δίνει χρήματα απευθείας στους δήμους. Ζητούμε άμεσα την απόσυρση του συγκεκριμένου νομοσχεδίου.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θέλω να κάνω μια παρατήρηση ως Πρόεδρος. Εμείς καλέσαμε την ΚΕΔΕ, που εκπροσωπείται δια του Προέδρου, αλλά εσείς δεν μπορείτε να εκπροσωπείτε τον Πρόεδρο του Προέδρου. Άρα, λοιπόν, ας μιλούσατε στο όνομα της ΚΕΔΕ τουλάχιστον.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)) : Ποιον Πρόεδρο του Προέδρου κυρία Πρόεδρε;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής) : Εκπροσωπείτε τον κ. Πατούλη και όχι την ΚΕΔΕ κατά τη διάρκεια της ομιλίας σας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Και γιατί δεν ήρθε και η κυρία Δούρου;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Μπούρα, θα σας παρακαλέσω τις παρατηρήσεις μου να τις προσέχετε καλά. Η κυρία Κυπριανίδου δεν μίλησε εκ μέρους της κυρία Δούρου, μίλησε εκ μέρους του φορέα της. Εκεί είναι η παρατήρηση. Το λόγο έχει ο κ. Υπουργός επί της διαδικασίας.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Το διαδικαστικό θέμα για τον κ. Μπούρα ήταν απ’ ότι θυμάμαι, πριν πέντε λεπτά έκανε την παρέμβαση, το τι λένε οι εκπρόσωποι των φορέων. Ακριβώς λοιπόν για το ίδιο διαδικαστικό θέμα, θέλω κυρία Πρόεδρε να πω, ότι ο εκπρόσωπος του κάθε φορέα, προφανώς, τοποθετείται στο νομοσχέδιο όπως ο φορέας και ο ίδιος πιστεύει στην Επιτροπή. Να κάνω και μια προσωπική δήλωση, ότι είχα δεν είχα χρόνο κύριε Μπούρα, γιατί δεν έχω χρόνο, στη συνεδρίαση της Επιτροπής όταν καλούνται οι φορείς εμείς θεωρούμε ότι είναι υποχρέωση του Υπουργού να είναι εδώ πέρα, ας μην το λέει ο Κανονισμός. Δεν απαξιώνουμε εμείς τους φορείς και τις κοινωνίες και τους εκπροσώπους της κοινωνίας όπως έκαναν κάποιες κυβερνήσεις στο παρελθόν, θα τα πούμε κι αυτά.

Και επειδή έχω συνεργαστεί και ως Υπουργός και πριν, ως Πρόεδρος του Τεχνικού Επιμελητηρίου με τον κ. Πατούλη, είτε με την ιδιότητά του ως Προέδρου του Ιατρικού Συλλόγου είτε του Δημάρχου είτε του Προέδρου της ΚΕΔΕ, θα ήθελα να πω, ότι με ξένισε πάρα πολύ ο εκπρόσωπος του κ. Πατούλη να έρχεται εδώ ως εκπρόσωπος του πλέον σκληρού κομματιού της παράταξής σας κύριε Μπούρα. Και να μας λέει με εκφράσεις που τις έχουμε συνηθίσει στο στυλ και στο ύφος «ποιος σας είπε εσάς», αποκλείεται να ρωτάει έτσι ο εκπρόσωπος του Γιώργου του Πατούλη, όποιες και αν είναι οι διαφωνίες που έχουμε μέσα στην Επιτροπή, «ποιος σας είπε εσάς», «τους ξέφυγε στο νομοσχέδιο», «θα βάλετε τους κομματικούς αρεστούς σας». Οπότε όποιες και αν είναι οι πολιτικές διαφωνίες που υπάρχουν για το σχέδιο νόμου, θα παρακαλούσα αν μπορείτε να μην ακολουθείτε κάποια συγκεκριμένα κόμματα της Αντιπολίτευσης στο στυλ τουλάχιστον και στη φρασεολογία, για να έχουμε κι εμείς την αίσθηση ότι εκπροσωπείτε τους φορείς σας ή τους Προέδρους των φορέων. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε. Ο κ. Καφούνης, έχει το λόγο.

ΣΤΑΥΡΟΣ ΚΑΦΟΥΝΗΣ (Πρόεδρος του Εμπορικού Συλλόγου Αθηνών (ΕΣΑ)): Ευχαριστώ, κύρια Πρόεδρε. Ευχαριστώ πάρα πολύ για την πρόσκληση και χαίρομαι που είμαι κοντά σας. Νομίζω ότι είναι ιδιαίτερα κρίσιμη η σημερινή συνεδρίαση. Θέλω να πω ότι ο λόγος μας και οι ανάγκες μας έχουν ιδιαίτερη βαρύτητα και γι' αυτό θέλω να τις ακούσετε, πάνω και πέραν από τις κομματικές διαφοροποιήσεις σας. Είναι πάρα πολύ σημαντικό. Βρισκόμαστε εδώ γιατί πριν από αρκετό διάστημα κάναμε μια επίσκεψη στον κ. Φλαμπουράρη, αναφέροντάς του την ανάγκη για άμεση επίλυση θεμάτων τα οποία έχει ανάγκη ο εμπορικός κόσμος. Η επίλυση τέτοιων προβλημάτων είχε να κάνει με τον συντονισμό των διαφορετικών φορέων, των οποίων τη γνώμη ακούσαμε πριν από λίγο. Η σύσταση ενός τέτοιου φορέα, πέραν της πάγιας θέσης του εμπορικού συλλόγου περί σύστασης ενός μητροπολιτικού δήμου, είναι κάτι το οποίο ο εμπορικός σύλλογος επαναλαμβάνει για πολλά χρόνια, πολύ πριν αναλάβω εγώ και παραμένει σαν θέμα υπό εξέταση, έχει να κάνει με τον συντονισμό των δράσεων μεταξύ του Δημάρχου Αθηναίων και της Περιφέρειας Αττικής. Στεκόμαστε ανάμεσα σε τρεις φορείς: η Κυβέρνηση, η Περιφέρεια και ο Δήμος Αθηναίων. Νομίζω ότι αυτοί οι τρεις φορείς, ισάξια, εφόσον δημιουργηθεί αυτός ο φορέας, πρέπει να εκπροσωπηθούν. Έχουμε μια τεράστια αμφιβολία για τη σύσταση του Δ.Σ. και τον αριθμό των μελών του.

Καταρχάς, από την επιχειρηματική εμπειρία μας, διοικητικά συμβούλια των οκτώ ατόμων είναι δυσλειτουργικά γιατί δε μπορεί ληφθεί απόφαση εύκολα. Δεύτερον, βλέπουμε σε αυτό το διοικητικό συμβούλιο να υπάρχει μεγαλύτερη, τεράστια εκπροσώπηση της Κυβέρνησης. Η κυβέρνηση είναι ο ένας από τους τρεις πυλώνες αλλά δεν μπορεί να είναι αυτός που θα αποφασίζει. Η αποκέντρωση και η δυνατότητα για λήψη αποφάσεων στο δήμο και στην περιφέρεια είναι εξαιρετικά σημαντική.

Το λέω αυτό και έχω τη δυνατότητα να μπορώ να το επικαλεστώ, διότι μέχρι σήμερα έχουμε στραφεί με αυστηρό τόνο, τόσο απέναντι στο δήμαρχο, όχι επί προσωπικού αλλά τονίζοντάς του τις ανάγκες που έχουμε για επίλυση θυμάτων, όσο και στην περιφέρεια. Άρα, νομίζω ότι ο δήμος και η περιφέρεια είναι αυτοί οι οποίοι πρέπει να έχουν τη σημαντική εκπροσώπηση σε αυτόν τον οργανισμό. Βλέπουμε ότι για το γνωμοδοτικό τεχνικό συμβούλιο, δεν περιγράφεται λεπτομερώς το ποιοι θα είναι τα μέλη του. Σαφέστατα και θεωρούμε τρομακτικά σημαντική την συμμετοχή του Εμπορικού Συλλόγου Αθηνών, ενός σημαντικότατου πυλώνα για την ανάπτυξη της πόλης, ο οποίος συνδυάζεται ιδιαίτερα με το τουριστικό ρεύμα που αυξάνεται, προ ολίγου συνάντησα τον πρόεδρο του Τουριστικού Επιμελητηρίου. Θεωρούμε ότι ο Εμπορικός Σύλλογος Αθηνών, αν μη τι άλλο, πρέπει να είναι ένας από τους τεχνικούς συμβούλους. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κ. Στασινός έχει το λόγο.

ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ)): Ευχαριστούμε κυρία Πρόεδρε για την πρόσκληση. Κύριε Υπουργέ, θα έλεγα, μιας και, πραγματικά, έχουν μιλήσει αρκετοί εκπρόσωποι της τοπικής αυτοδιοίκησης, έχω ακούσει για πολλές ανάγκες, έργα και παρεμβάσεις που θα έπρεπε να έχουν γίνει μέχρι σήμερα. Δεν ξέρω εάν η λύση σε αυτή την ανάγκη που, πραγματικά, υπάρχει είναι η ύπαρξη αυτής της ανώνυμης εταιρείας. Εάν αυτό είναι, εάν αυτό θα εξυπηρετήσει αυτόν το σκοπό, προφανώς, είμαστε θετικοί στο να γίνει. Δε θεωρούμε ότι αυτή είναι η λύση και, προφανώς, δε θα μας επιλύσει το πρόβλημα και θα γίνω συγκεκριμένος. Είναι ένα νομοσχέδιο το οποίο, χωρίς να υποτιμήσω τη δουλειά των εξαιρετικών συνεργατών σας, για τους οποίους έχω και προσωπική άποψη ότι κάνουν καλή δουλειά, ετοιμάστηκε, σίγουρα, σε δύο μέρες. Περισσότερο θα πήρε η συλλογή υπογραφών των Υπουργών παρά το νομοσχέδιο. Δεν κατηγορώ αυτό, όμως, σαν δουλειά. Λέω ότι θα έπρεπε να απαντώνται μερικά αιτήματα, εάν όχι στο νομοσχέδιο, ίσως σε μια διαβούλευση που θα είχε προηγηθεί ή σε ένα master plan που θα είχε παρουσιαστεί και θα παρουσίαζε την ανάγκη να δημιουργηθεί αυτή η ανώνυμη εταιρεία.

Τα ερωτήματα είναι πρακτικά. Γνωρίζετε και εσείς, μιας και έχετε περάσει από πρόεδρος του ΤΕΕ, ότι υπάρχει ανάγκη για πραγματικά έργα και όχι για πολλά λόγια. Ποια έργα θα γίνουν και ποια είναι τα συγκεκριμένα έργα που θα εξυπηρετηθούν μέσα από αυτή την ανώνυμη εταιρεία; Γιατί αυτά τα έργα που πρόκειται να κάνουμε δεν μπορούν να τα κάνουν άλλες εταιρείες υπάρχουσες; Με ποια στελέχωση; Προβλέπεται μια διαδικασία στελέχωσης; Πόσο χρόνο θα πάρει αυτή η στελέχωση; Ποιοι θα κάνουν αυτούς τους διαγωνισμούς, με ποια διαδικασία και πόσο γρήγορα; Πότε προβλέπετε, εν τέλει, ότι θα παράξουν συγκεκριμένο έργο; Υπάρχει ένα χρονοδιάγραμμα που να λέμε ότι εντός τριών ή τεσσάρων ετών, θα έχουν γίνει τα παρακάτω έργα, τα οποία είναι προτεραιότητα για την Κυβέρνηση και θα πρέπει να γίνουν απ' αυτόν το φορέα;

Ειλικρινά και χωρίς καμία δόση αντιπολίτευσης, μου θυμίζει και δε θέλω να επιβεβαιωθώ σε αυτό, εταιρείες που φτιάχνονταν κάποτε και αυτό είναι, ουσιαστικά, κριτική σε προηγούμενες κυβερνήσεις και όχι σε αυτή, για να βρεθούν κάποιοι και να μην παράξει ουσιαστικά έργο και στο τέλος να αναγκαστούμε να την κλείσουμε. Δε θέλω να επιβεβαιωθεί αυτό και με αυτή την εταιρεία. Πραγματικά, θα θέλαμε, εάν εξυπηρετεί κάποιο συγκεκριμένο σκοπό, με συγκεκριμένο χρονοδιάγραμμα και συγκεκριμένα έργα, να συμβάλουμε, σαν τεχνικό επιμελητήριο. Επειδή θα θέλουμε να συμβάλουμε, καλό θα είναι να μας συμπεριλάβετε, εφόσον έχετε τέτοιο σκοπό, στο συγκεκριμένο πλάνο και να έχουμε εκπρόσωπο στο διοικητικό συμβούλιο και αν όχι αυτό, σίγουρα στο τεχνικό συμβούλιο και να μπορέσουμε να βοηθήσουμε. Πρώτα απ' όλα, πρέπει να υπάρχει ένα συγκεκριμένο πλάνο για το ποια έργα περιλαμβάνονται, σε τι χρονοδιάγραμμα θα γίνουν και μετά να παρουσιάζεται και το νομοσχέδιο. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε. Ο κ. Κεπαπτσόγλου, έχει το λόγο.

ΚΩΝΣΤΑΝΤΙΝΟΣ ΚΕΠΑΠΤΣΟΓΛΟΥ ( Πρόεδρος του Δ.Σ. του Συλλόγου Ελλήνων Συγκοινωνιολόγων (ΣΕΕ)): Ευχαριστώ, κύρια Πρόεδρε. Καλησπέρα και από μένα και χρόνια πολλά. Εγώ θα απαντήσω σε ένα τεχνικό θέμα. Όπως γνωρίζουμε όλοι, η οποιαδήποτε ανάπλαση αλλάζει τις συνήθειες κινητικότητας σε αυτήν την πόλη. Πρέπει να σκεφτούμε, λοιπόν, ότι αν έχουμε μια παρέμβαση στην Αθήνα, αυτή η παρέμβαση δε θα επηρεάσει την υπόλοιπη πόλη; Θέλω να καταλήξω ότι χωρίς μητροπολιτικό σχεδιασμό και χωρίς μητροπολιτικό φορέα, είμαστε σίγουροι για το που θα καταλήξουμε; Πώς θα λαμβάνονται αυτές οι επιλογές; Αυτά ήθελα να πω και σας ευχαριστώ πάρα πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε. Η κ. Ευαγγελίδου, έχει το λόγο.

ΜΑΡΩ ΕΥΑΓΓΕΛΙΔΟΥ ( Μέλος του Θεσμικού Συμβουλίου της Ελληνικής Εταιρείας Περιβάλλοντος και Πολιτισμού (ΕΛΛΕΤ): Ευχαριστώ, κυρία Πρόεδρε. Ευχαριστούμε ιδιαίτερα, ως ΕΛΛΕΤ, για την πρόσκληση. Το εκλαμβάνουμε ως αναγνώριση της τριαντακονταετούς και πλέον συνεισφοράς μας στα θέματα των αναπλάσεων και κυρίως του ιστορικού κέντρου της Αθήνας, είτε μέσα από τα διατάγματα της Πλάκας είτε μέσα από τη συνεχή παρέμβαση από την κοινωνία των πολιτών.Σχετικά με το νομοσχέδιο, η απορία μας είναι αυτή που είπε ξεκάθαρα ο δήμαρχος. Υπάρχει στην Αθήνα το Σχέδιο Ολοκληρωμένης Αστικής Παρέμβασης. Είναι ένα εργαλείο που χρειάστηκε κόπος για να θεσμοθετηθεί και απαιτεί συντονισμό. Δε μπορούμε παρά να χαιρετίσουμε τη διάθεση της Κυβέρνησης να συντονίσει το ζήτημα των αναπλάσεων. Το ερώτημα είναι εάν συντονίζεται το ζήτημα των αναπλάσεων δια μέσω της Αντιπροεδρίας, με τη σύσταση ενός καινούργιου φορέα που θα πρέπει να συντονίζεται με τους υπόλοιπους, οι οποίοι, έτσι κι αλλιώς, δε χάνουν τις αρμοδιότητές τους, εκ των πραγμάτων, είναι αυτό που λέμε stake holders. Άρα, θα εξακολουθούν να έχουν ένα ρόλο και μια αρμοδιότητα.

Θέλω να θυμίσω ότι αυτή η πρακτική, τη σύσταση ενός φορέα «για κάθε καημό» πολιτικού ιθύνοντα, θα το πω έτσι, ο οποίος, πραγματικά, ήθελε να προχωρήσει κάτι, για παράδειγμα τα προσφυγικά της Λεωφόρου Αλεξάνδρας ή την υπογειοποίηση της Λεωφόρου Αλεξάνδρας, που ενδεχομένως ενδιαφέρει τον κ. Σπίρτζη. Αυτό δεν είναι καθαρό αλλά και μόνο εκ του γεγονότος ότι εποπτεύει ο κ. Σπίρτζης και όχι ο κ. Σταθάκης, δε μιλάω για συγκεκριμένα πρόσωπα αλλά θεσμικά, τον νέο φορέα, μπορεί να υποθέσει κανείς ότι στους στόχους εντάσσεται και αυτή η ιδέα. Έρχομαι λοιπόν στο θέμα, ότι για τα προσφυγικά της Αλεξάνδρας υπάρχει ο φορέας που λέγεται ΕΤΑΔ, ο οποίος έχει κληρονομήσει ένα μεγάλο μέρος της ιδιοκτησίας, που είναι τα ακίνητα της λεωφόρου Αλεξάνδρας. Αντί λοιπόν, αυτός ο φορέας να πάρει αρμοδιότητες, ώστε να μπορεί να κάνει και γύρω από την περιοχή του πράγματα, ώστε να μπορεί να συντονίσει τα προγράμματα αναπλάσεων, θα αναφερθώ πολύ σύντομα στο γεγονός ότι η ΕΤΑΔ έχει το κωπηλατοδρόμιο και δεν μπορεί να συνεργαστεί με τον φορέα διαχείρισης που είναι δίπλα και έχει το δάσος Κουκουναριάς.

Άρα, υπάρχει ένα θέμα συντονισμού των φορέων και διεύρυνσης αρμοδιοτήτων. Επανέρχομαι λοιπόν και λέω, ότι αντί να δούμε με τους υφιστάμενους φορείς, δεν είμαι η πρώτη που το λέω, ευτυχώς το έχουν πει και άλλοι, πώς μπορεί να προχωρήσει ένα πρόγραμμα, αντί να προχωρήσουμε στην διαδικασία θεσμικών ρυθμίσεων, που είναι αναγκαίες και ενδεχομένως, προς το τέλος να δούμε εάν χρειάζεται και ένας επιχειρησιακός φορέας, τύπου εταιρεία ειδικού σκοπού, αντί να προχωρήσουμε το συνολικό σχέδιο για την Αττική και την Αθήνα που είναι το ΣΟΑΠ και είναι θεσμοθετημένο και απαιτεί πραγματικά δύσκολες διαδικασίες συντονισμού, αλλά είναι ολοκληρωμένο, τι κάνουμε; Προχωράμε την χρόνια πρακτική της αποσπασματικότητας. Αυτή μας έχει καταστρέψει, αγαπητοί κύριοι. Αυτή είναι μια πρακτική που ακολουθήθηκε επί τριάντα χρόνια. Πολλοί από τους παριστάμενους Βουλευτές είχαν συστρατευθεί με εταιρείες σαν τη δική μας και με φορείς της κοινωνίας των πολιτών, στην αντιπαράθεση ανάμεσα στη λογική του ότι συστήνω ένα φορέα για κάθε έργο και μας έχει κοστίσει και οικονομικά στη χώρα η πρακτική αυτή, αλλά και σε επίπεδο διοικητικών βαρών και αναποτελεσματικότητας της διοικητικής μηχανής, η οποία μας οδηγεί στις τελευταίες θέσεις, σε επίπεδο διεθνούς ανταγωνιστικότητας. Ερχόμαστε λοιπόν και επαναφέρουμε μια απαρχαιωμένη πρακτική, σε μια εποχή που έχουμε προχωρήσει σε πρακτικές, πολύ πιο σύγχρονες, ή θέλουμε να προχωρήσουμε, ή χρειάζεται να προχωρήσουμε, επιτέλους και το ΣΟΑΠ, πραγματικά, μας δείχνει το δρόμο. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε την κυρία Ευαγγελίδου. Το λόγο έχει η κυρία Τόνια Κατερίνη, Πρόεδρος του Δ.Σ. του Συλλόγου Αρχιτεκτόνων Διπλωματούχων Ανωτάτων Σχολών της Πανελλήνιας Ένωσης Αρχιτεκτόνων.

ΤΟΝΙΑ ΚΑΤΕΡΙΝΗ (Πρόεδρος του Δ.Σ. του Συλλόγου Αρχιτεκτόνων Διπλωματούχων Ανωτάτων Σχολών της Πανελλήνιας Ένωσης Αρχιτεκτόνων (ΣΑΔΑΣ-ΠΕΑ)): Ευχαριστώ κυρία Πρόεδρε. Καταρχήν, ευχαριστούμε για την πρόσκληση, εάν και θα πρέπει να πω, ότι επειδή εμείς πιστεύουμε πάρα πολύ και έχουμε συμμετάσχει, μέχρι σήμερα, ουσιαστικά, στον διάλογο, όσες φορές έχουμε κληθεί για διάφορα ζητήματα, που άπτονται του χωρικού σχεδιασμού, ότι αδικεί λίγο την σημερινή μας συζήτηση, ότι ενημερωθήκαμε 24 ώρες πριν, για αυτήν τη συνάντηση και άρα, δεν έχουμε τη δυνατότητα να προχωρήσουμε σε μια πιο ουσιαστική διαβούλευση. Αυτό νομίζω, ότι είναι μια μεγάλη αδυναμία, εάν θέλουμε πραγματικά να θεωρούμε, ότι αυτή εδώ η συζήτηση και αυτό εδώ το σχέδιο, έχει μια σημασία για την κοινωνία και για την πόλη της Αθήνας ιδιαίτερα.

Η θέση του Συλλόγου Αρχιτεκτόνων είναι, ότι σήμερα έχουμε, σε γενικές γραμμές, επαρκή θεσμικά εργαλεία για να μπορέσουμε να διαχειριστούμε τα ζητήματα της πόλης, είτε αυτά είναι σε επίπεδο Υπουργείων, είτε αυτά είναι σε επίπεδο Αυτοδιοίκησης. Αυτό που δεν έχουμε και το οποίο δεν διορθώνει η συγκεκριμένη πρόταση, είναι παρέμβαση σε τέσσερα συγκεκριμένα ζητήματα. Δεν έχουμε επαρκείς μελέτες, δεν έχουμε μια βελτίωση του θεσμικού πλαισίου παρέμβασης για όλους, όχι για τα τρία, τέσσερα συγκεκριμένα έργα τα οποία επαγγέλλεται συγκεκριμένη εταιρεία ότι θα αναλάβει, δεν έχουμε χρήματα και δεν έχουμε μηχανισμούς ουσιαστικής κοινωνικής διαβούλευσης. Θεωρώ, ότι η συγκεκριμένη Ανώνυμη Εταιρεία δεν πρόκειται να αντιμετωπίσει κανένα από αυτά τα τέσσερα ζητήματα. Μέχρι σήμερα υπήρχαν φορείς, όπως για παράδειγμα ο Οργανισμός Αθήνας που έκλεισε το 2014, όπως η ΑΧΑ, όπως οι Διευθύνσεις Αναπλάσεων στο Υπουργείο Περιβάλλοντος, που θα μπορούσαν να αναβαθμιστούν, με τα οποία θα μπορούσαμε, πραγματικά, να προχωρήσουμε και να κάνουμε μια πάρα πολύ σημαντική δουλειά.

Κλείνω λέγοντας, ότι αυτό που χρειαζόμαστε σήμερα είναι να καθίσουμε σε ένα τραπέζι και να συζητήσουμε με έναν ουσιαστικό τρόπο, για το πώς θα σχεδιάσουμε και θα υλοποιήσουμε μια αναβάθμιση, όχι βεβαίως μόνο της Αθήνας, αλλά και των περιφερειακών Δήμων και κατ' επέκταση, να φτιάξουμε ένα μεθοδολογικό εργαλείο που θα μπορεί να χρησιμοποιηθεί για ολόκληρη τη χώρα. Ενδεικτικά μόνο θέλω να αναφέρω, ότι έχουμε επανειλημμένα απευθυνθεί και στην Περιφέρεια για την ανάγκη της δημιουργίας ενός αναθεωρημένου master plan του Ελαιώνα, η οποία έχει πέσει στο κενό. Θέλω να αναφέρω, για να μην αγιοποιούμε τον Δήμο της Αθήνας, ότι προχωράει μία παρέμβαση στο Ιστορικό Κέντρο, χωρίς να γίνει καν αρχιτεκτονικός διαγωνισμός και θέλω να αναφέρω, ότι η παρέμβαση στα προσφυγικά της λεωφόρου Αλεξάνδρας δεν είναι μόνο ένα ζήτημα επένδυσης, αλλά είναι και ένα ζήτημα ευρείας κοινωνικής διαχείρισης ενός σημαντικού ζητήματος στέγης που αναδεικνύεται μέσα από την ιστορία των προσφυγικών της λεωφόρου Αλεξάνδρας και χρειάζεται να είμαστε ιδιαίτερα ευαίσθητοι και σε αυτό το ζήτημα. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε την κυρία Κατερίνη. Θα ήθελα να κάνω μια διευκρίνιση, για την πρόσκληση των προ 24ων ωρών. Αυτή είναι η διαδικασία της Βουλής. Πρέπει να γίνει η πρώτη Επιτροπή, που έγινε εχθές, να κάνουν προτάσεις τα Κόμματα για το ποιους φορείς θέλουν και αμέσως μετά να γίνει η Επιτροπή με τη συζήτηση των φορέων. Δεν υπάρχουν δηλαδή εικοσαήμερα στους χρόνους της Βουλής. Αυτοί είναι οι χρόνοι της Βουλής. Δεν είναι θέμα προθέσεων. Ευχαριστώ πολύ.

Το λόγο έχει ο κ. Χαρκιολάκης, Πρόεδρος του Πανελληνίου Συλλόγου Ιδιοκτητών Διατηρητέων Ακινήτων.

ΝΙΚΟΛΑΟΣ ΧΑΡΚΙΟΛΑΚΗΣ (Πρόεδρος του Πανελληνίου Συλλόγου Ιδιοκτητών Διατηρητέων Ακινήτων): Ευχαριστώ κυρία Πρόεδρε. Είναι η πρώτη φορά που καλούμαστε και ευχαριστούμε για αυτό, τον Βουλευτή των Πράσινων Οικολόγων τον κ. Γεώργιο Δημαρά, που συναντηθήκαμε προχτές με την ευκαιρία της Διεθνούς Ημέρας Μνημείων, που είχαμε στην Υπατεία. Εκεί, παρόλο που είχαμε καλέσει εννέα συναρμόδιους Υπουργούς για τα διατηρητέα, άρα πολυδιάσπαση του αντικειμένου και τους 13 βουλευτές που αποτελούν την κοινοβουλευτική συνέλευση των Ελλήνων στο Συμβούλιο της Ευρώπης, δεν είχαμε ανταπόκριση και είναι κρίμα. Διότι, ένας συντονισμός σ' ένα τόσο πολυδιασπασμένο αντικείμενο είναι αναγκαίος. Είχαμε δει τον κ. Φλαμπουράρη ξεκινώντας την προσπάθειά μας αυτή, πριν ενάμιση χρόνο, σε μια έκρηξη συναισθηματισμού, μου είπε ότι θέλει να βοηθήσει στην διάσωση των διατηρητέων, όχι μόνο γιατί έχει και ο ίδιος ένα διατηρητέο, πολύ γνωστό, στην οδό Βουλγαροκτόνου, κάθε μέρα περνάω, αλλά γιατί λυπάται τα νέα παιδιά που φεύγουν κάθε χρόνο στο εξωτερικό.

Και εγώ τα λυπάμαι, διότι, πολλοί από αυτούς είναι και απόφοιτοι των μεταπτυχιακών τμημάτων, που έχουν ιδρυθεί τα τελευταία χρόνια. Είναι εκατοντάδες, στο Πολυτεχνείο Αθηνών, στη Θεσσαλονίκη, στο θέμα αναστήλωσης μνημείων. Για να μην αναφέρω τους πιο δυστυχείς, αποφοίτους των τμημάτων ανακαίνισης κτιρίων στην Πάτρα, που είναι χωρίς επαγγελματικά δικαιώματα και θα μπορούσαν, τουλάχιστον, να κάνουν τις αποτυπώσεις αυτών των κτιρίων. Τα προβλήματα του τομέα, που τα ζούμε καθημερινά, λόγω του ότι προεδρεύω τέσσερα χρόνια στον σύλλογο αυτό, που είναι πολλά χρόνια εν υπνώσει, είναι 20.000 διατηρητέα κτίρια. Είναι ένα αστείο νούμερο, μπροστά στα 7μιση εκατομμύρια κτίρια, μας είπαν προχτές στο ΤΕΕ που έγινε η ημερίδα για τη μεταφορά συντελεστή, που κατ΄ ομολογία των συντακτών του νόμου, θέλουν δέκα χρόνια για να λειτουργήσει η μεταφορά. Δηλαδή, μια προσπάθεια που περιμέναμε πολλά χρόνια και αυτή θα κολλήσει.

Περιμέναμε λοιπόν κάποιες προτάσεις που είχαμε κάνει στον κ. Φλαμπουράρη, για θέματα μεταρρυθμίσεων στην νομοθεσία, για κατάργηση αντικινήτρων, διάσπαρτα και φοβερά αντικίνητρα. Αναστηλώνεις ένα κτίριο και μηδενίζεται η χρονολογία. Άρα, ανεβαίνει η αντικειμενική αξία. Γιατί να το αναστηλώσεις; Και άλλα τέτοια πολλά. Κάνεις, ας πούμε, απαλλαγή συμπληρωματικού ΕΝΦΙΑ και όταν το κτίριο δεν ανήκει σε φυσικό πρόσωπο, αλλά ανήκει σε νομικό πρόσωπο, δηλαδή ορφανοτροφείο ή άσυλο, δεν απαλλάσσεται ούτε από τον συμπληρωματικό. Μου έλεγε ο Πρόεδρος του Χατζηκυριάκειου ότι μείωσαν τις μερίδες των ορφανών για να πληρώνουν τον ΕΝΦΙΑ. Να λοιπόν τα αιτήματα για να σωθούν τα διατηρητέα. Αυτά που περιλαμβάνει το νομοσχέδιο απ’ ότι κατάλαβα είναι μόνο τα δημόσια. Κάποια δημοτικά, εξ ου και διαμαρτύρεται ο κ. Καμίνης, αλλά έχω κι εγώ να διαμαρτυρηθώ για τον κ. Καμίνη, ίσως δικαίως διαμαρτύρεται που έγινε ερήμην του αυτό το νομοσχέδιο, αλλά όλα αυτά τα swap, τα ΟΧΕ και η διεκδίκηση κυρίως για να μας πάρουν τα σπίτια για 50 χρόνια χωρίς να μας αποζημιώσουν και σχεδόν χωρίς να μας ρωτήσουν, όλα έγιναν πίσω από την πλάτη μας και μας φώναξαν εδώ τελευταία στιγμή με απαράδεκτες διαδικασίες.

Έχω κάποιες ερωτήσεις. Κάπου αναφέρετε μέσα στο νομοσχέδιο ότι περιλαμβάνει και ιδιωτικά, ευτυχώς με τη σύμφωνη γνώμη των ιδιοκτητών. Τι σημαίνει όμως αυτό; Αν αυτό το νομοσχέδιο αφορά και κτήρια που ανήκουν σε ιδιώτες, που συμφωνούν να σας τα παραχωρήσουν και αν προβλέπονται μισθωτικές συμβάσεις στις περιπτώσεις αυτές και προϋποθέσεις επιστροφής των κτηρίων στους ιδιοκτήτες τους χωρίς να φορολογηθούν όπως πρόσφατα πληροφορήθηκα από Καθηγητή του Πολυτεχνείου με βάση ένα νόμο προ διετίας, αν το Υπουργείο Οικονομικών και η ΔΟΥ θεωρήσουν το κόστος της αποκατάστασης που παρέχεται το επιστρεφόμενο κτήριο στον ιδιοκτήτη, θεωρείται έσοδο από ενοίκιο και θα φορολογηθεί και θα τον «τσακίσει».

Τα προβλήματα σαν παλιός στον τομέα βυζαντινών και νεότερων μνημείων, θα μπορούσα να τα πω, είναι πάρα πολλά, φοβάμαι μπλέκετε σε μία μεγάλη περιπέτεια, εύχομαι να τα καταφέρετε. Θυμάμαι την ευφυέστατη πρότασή σας τότε στον κ. Μανιάτη για να βοηθήσουμε ως κίνητρο τα διατηρητέα, να μειωθεί ο ΕΝΦΙΑ κατά 50% σε όσα είναι εγκαταλελειμμένα και 100% σε όσα είναι αναστηλωμένα. Ούτε τότε έγινε δεκτό από τον κ. Στουρνάρα, αλλά και ούτε τώρα συζητιέται. Περιμένουμε, λοιπόν, πρόσκλησή σας να επεξεργαστούμε ένα νέο νομοσχέδιο για τα 20.000 αυτά διατηρητέα κτήρια και νεότερα μνημεία της χώρας μας που ανήκουν σε ιδιώτες. Κύριε Φλαμπουράρη, θα συντονίσετε νέους συνεργαζόμενους υπουργούς και το ζητούμε από το ΥΠΕΝ. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε πολύ. Το λόγο έχει ο κ. Φλαμπουράρης.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Να σας πω ότι προσπαθούμε τώρα και αυτό να γίνει, ελπίζουμε μετά τις 21 Αυγούστου. Εξάλλου πρέπει να ξέρετε ότι εγώ θα απαλλαγώ 100%, διότι το σπίτι μου είναι διατηρητέο και φτιαγμένο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Νικολάου.

ΑΝΝΑ ΝΙΚΟΛΑΟΥ (Αντιπρόεδρος του Δ.Σ. του Συλλόγου Ελλήνων Πολεοδόμων και Χωροτακτών (ΣΕΠΟΥ)): Ευχαριστώ κυρία Πρόεδρε. Καταρχήν, θα ήθελα να ρωτήσω εάν υπάρχει κάποιο σημαντικό χρηματοδοτικό μέσο ή κάποιος άλλος λόγος που να δικαιολογεί τον επείγοντα χαρακτήρα του θέματος, γιατί δεν προκύπτει κάτι ιδιαίτερο από την αιτιολογική έκθεση όπως την διάβασα. Ήδη εκκρεμούν χωρικές ρυθμίσεις που δεν έχουν νομοθετηθεί εδώ και καιρό και για τις οποίες πληρώνουμε πρόστιμα, όπως για παράδειγμα θαλάσσιος χωροταξικός σχεδιασμός, τα δάση κ.α.. Ο Σύλλογος Ελλήνων Πολεοδόμων και Χωροτακτών, ως ο πλέον αρμόδιος επιστημονικός και επαγγελματικός σύλλογος για τα θέματα των αναπλάσεων έχει ως πάγια θέση του ότι τα προγράμματα αναπλάσεων βασιζόμενα στον κατάλληλο πολεοδομικό σχεδιασμό υλοποιούνται από την τοπική αυτοδιοίκηση. Σύμφωνα και με την διεθνή εμπειρία το καταλληλότερο επίπεδο σχεδιασμού και υλοποίησης αναπλάσεων είναι οι ΟΤΑ γιατί έτσι διασφαλίζεται η συμμετοχή και η συναίνεση και ο έλεγχος των τοπικών κοινωνιών χωρίς τις οποίες συνήθως αποτυγχάνουν αυτά τα έργα. Την τοπική αυτοδιοίκηση βεβαίως οφείλει να υποστηρίζει θεσμικά και χρηματοδοτικά το πλέον επίσης αρμόδιο υπουργείο, σύμφωνα με τα πρόσφατα οργανογράμματα, δηλαδή το ΥΠΕΝ, το οποίο διαπιστώνουμε ότι απουσιάζει από τον φορέα. Οι αναπλάσεις δεν είναι αμιγώς έργα υποδομής, είναι πολεοδομικά έργα σύνθετα που απαιτούν θεσμικές ρυθμίσεις, μέτρα πολιτικής και συντονισμό του χωρικού πολεοδομικού αρχιτεκτονικού και συγκοινωνιακού σχεδιασμού. Δεν μας είναι λοιπόν φανερό γιατί ο φορέας υπό σύσταση θα είναι τόσο αποτελεσματικός τουλάχιστον ως προς το χρόνο υλοποίησης των έργων όταν θα απαιτούνται όλες αυτές οι προϋποθέσεις για τις οποίες δεν είναι αρμόδιος.

Αν υπάρχουν θέματα επίσης αναπλάσεων κατά προτεραιότητα, αυτά θα μπορούσαν να υλοποιηθούν σε συνεργασία των κεντρικών υπηρεσιών και δήμων χρησιμοποιώντας μάλιστα στοχευμένα τα χρηματοδοτικά εργαλεία που υπάρχουν κεντρικά και σε όλες τις περιφέρειες. Μάλιστα η Περιφέρεια Αττικής όπως μας είπε έχει σχετικές χρηματοδοτικές δυνατότητες, αλλά και ο Δήμος της Αθήνας έχει μια πληθώρα σχεδίων και μελετών. Επίσης, πάγια θέση μας είναι η αποφυγή δημιουργίας νέων διοικητικών δομών και διασπάθιση των δημόσιων πόρων και προσωπικού όταν είναι δεδομένες οι αρμοδιότητες και όπως προαναφέρθηκε το κεντρικό κράτος σε συνεργασία με τους ΟΤΑ μπορούν να υλοποιήσουν τέτοια προγράμματα. Θα πρέπει να διδαχθούμε και από το παρελθόν βέβαια όπου αντίστοιχοι φορείς λειτούργησαν επί χρόνια με εξαιρετικά δυσανάλογο κόστος σε σχέση με το παραχθέν έργο τους ΕΑΧΑ, ΔΕΠΟΣ κ.λπ.. Οι αναπλάσεις απαιτούν κοινωνική συναίνεση και δεν μπορούν παρά να γίνονται μέσα από την τοπική αυτοδιοίκηση. Επίσης, επειδή ειδοποιηθήκαμε κι εμείς 24 ώρες πριν, θα σας στείλουμε και εγγράφως τις θέσεις μας. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κι εγώ. Θα δώσω στους Εισηγητές του νομοσχεδίου πρώτα το λόγο να κάνουν ερωτήσεις και μετά σε όλους τους συναδέλφους Βουλευτές και σημειώστε τις ερωτήσεις σας προκειμένου να απαντήσετε. Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Καταρχήν ήθελα να ευχαριστήσω τους φορείς που ήρθαν στη συζήτηση και σίγουρα οι προτάσεις, οι ιδέες και αυτές που διατυπώθηκαν προφορικά και αυτές που θα σταλούν γραπτά και ο κάθε φορέας έχει τη δυνατότητα να στείλει όσες σελίδες θέλει, θα τις λάβουμε υπόψη και θα βελτιώσουμε όσο γίνεται το συγκεκριμένο νομοσχέδιο. Ήθελα να ρωτήσω τον κ. Καμίνη και αυτό προέρχεται από την εμπειρία μου ως περιφερειακού συμβούλου στην Περιφέρεια Αττικής και μέλος της Επιτροπής εκεί, αστικών αναπλάσεων, αν ξέρει πόσες μελέτες είχαν υπάρξει στην Περιφέρεια Αττικής, οι οποίες ποτέ δεν υλοποιήθηκαν και αντίστοιχες μελέτες υπήρχαν και στον Δήμο Αθηναίων. Από τότε είχα ρωτήσει και βεβαίως και στον πρώην ΥΠΕΧΩ, γιατί δεν έγινε εφικτή η προώθηση αυτών των μελετών που αφορούσαν αστικές αναπλάσεις. Εγώ έχω την άποψη ακριβώς επειδή δεν υπήρχε ο συντονισμός. Αλλά θέλω κι εσείς να μου πείτε ακριβώς πώς το εξηγείτε.

Επίσης, γνωρίζουμε ότι από το Σύνταγμα η αρμοδιότητα της χωροταξίας και πολεοδομίας δεν είναι δυστυχώς στην αυτοδιοίκηση, αλλά είναι στο κεντρικό κράτος, στην Κυβέρνηση. Επομένως, δεν θα διευκολύνει το ότι σε ένα διοικητικό συμβούλιο θα είναι μαζί και κυβέρνηση και περιφέρεια και δήμος, όσον αφορά τουλάχιστον τον συντονισμό και τον χρόνο να προχωρήσουν κάποια συγκεκριμένα ζητήματα. Επίσης, ήθελα να ρωτήσω τον κύριο Στασινό τι άλλο θα πρότεινε, γιατί εγώ άκουσα και από την αντιπολίτευση στη συζήτηση που είχαμε στην πρώτη συνεδρίαση της Επιτροπής να λέει ότι αυτές οι αρμοδιότητες είναι στην αυτοδιοίκηση κ.λπ.. Ποιος διαφωνεί σε αυτά; Εγώ είμαι από αυτούς που λέω περισσότερες αρμοδιότητες στην αυτοδιοίκηση και στους δήμους και στις περιφέρειες και μεγαλύτερη αποκέντρωση στο κράτος. Αλλά τι άλλο να κάναμε τώρα για να προχωρήσουν συγκεκριμένα ζητήματα, όπως αυτό που συζητάμε τώρα, τα προσφυγικά στη Λεωφόρο Αλεξάνδρας. Είναι το βασικό μας ερώτημα. Δηλαδή είχαμε άλλο τρόπο να προχωρήσουν με τα δεδομένα και ότι πάμε βεβαίως προς αλλαγή γι’ αυτό το νόμο της τοπικής αυτοδιοίκησης. Είναι το βασικό ζητούμενο το οποίο μας οδήγησε στο σκεπτικό ότι κάτι χρειάζεται για να προχωρήσουν κάποια συγκεκριμένα πράγματα αυτή την περίοδο, αλλά να δούμε και ένα πιο ολοκληρωμένο σχεδιασμό με την πρωτοβουλία του Δήμου κυρίως Αθηναίων όσον αφορά τη πρωτεύουσα που ξέρουμε ότι δεν έχει μόνο αυτά τα προβλήματα. Αυτά είναι επιμέρους παρεμβάσεις που περιγράφονται εδώ ως προτεραιότητα, αλλά ειδικά ο Δήμος Αθηναίων χρειάζεται ένα γενικό πρόγραμμα, όπως η αύξηση πρασίνου κ.λπ..

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ): Κυρία Πρόεδρε, να σας συμπληρώσω σε μια τοποθέτηση που την έκαναν όλοι, ότι εκλήθησαν 24 ώρες νωρίτερα. Πράγματι, έτσι προβλέπει ο Κανονισμός. Ναι, αλλά παραλείψατε να πείτε ότι προβλέπει ο Κανονισμός, όταν τα νομοσχέδια είναι από πολύ καιρό γνωστά, έχουν αναρτηθεί και έχει γίνει διαβούλευση. Τώρα, αν Μεγάλη εβδομάδα έπρεπε να ψάχνουν το site της Βουλής κάποιοι φορείς για να βρουν το νομοσχέδιο, αυτό είναι μια άλλη υπόθεση.

Δεύτερον, χαίρομαι που ήρθε ο κ. Φλαμπουράρης, γιατί έχω μια πολύ σημαντική ερώτηση για την οποία μένω και εκτεθειμένος. Άκουσα εσάς χτες στην τοποθέτησή μου και τον Δήμαρχο Αθηναίων, τον κ. Καμίνη, τον οποίο είδατε δύο φορές, μας είπατε στο Μαξίμου. Μπράβο. Μπορεί και τρίτη στη Μητρόπολη των Αθηνών. Το θέμα είναι ότι τον είδατε για να συζητήσει το συγκεκριμένο νομοσχέδιο, συζητήσατε - ρωτάω τον κ. Καμίνη, απλά επειδή είναι παρόν και ο κ. Φλαμπουράρης - ανταλλάξατε θέσεις; Εγώ κάπως έτσι ξέρω. Για ποιον; Για τον κυρίαρχο Δήμο, που λέγεται Δήμος Αθηναίων και σε αυτόν αναφέρεται το όλο νομοθέτημα. Εκεί προσπαθεί να τα καπελώσει κάθε είδους διαδικασία. Τώρα προς όλους, ίσως μπορούν να απαντούν, γιατί βλέπω ότι τίθενται και πολύ περιορισμένος χρόνος, ενώ, κυρία Πρόεδρε, έχουμε χρόνο και ας αναλύσουμε καλύτερα τα θέματα.

Ειπώθηκαν πάρα πολλά. Πράγματι, δεν θέλω να πω για τους αρχαιολόγους, τους οποίους εγώ είχα την τιμή να τους προτείνω, «κατά παρέκκλιση κάθε άλλης διάταξης». Αυτό θέλω να το απαντήσετε ξανά, να δείτε σε ποιες διατάξεις μπορεί να γίνει παρέκκλιση και τι αποτελέσματα μπορεί να έχει. Η κυρία Αντιπεριφερειάρχης Αθηνών, είπε κι εγώ το δέχομαι απόλυτα «σεβασμός στο ρόλο του καθενός» και για να γίνει αυτός ο σεβασμός στο ρόλο, θα πρέπει να κάνουμε ακόμα έναν φορέα; Είναι έτσι; Αυτός ο φορέας, δηλαδή, θα κάνει σεβαστό το ρόλο του καθενός;

Δεύτερον, να μας πείτε ξεκάθαρα. Θέλετε, πράγματι, να καπελώνεται η τοπική αυτοδιοίκηση από έναν ακόμη κρατικό φορέα; Θέλω να κοιτάξετε και να απαντήσετε στην ΚΕΔΕ, που τοποθετήθηκε και δυστυχώς, κυρία Πρόεδρε, δέχτηκε παρατηρήσεις, ο κ. Διευθυντής, ο οποίος είναι επίσημος εκπρόσωπος του κ. Πατούλη ως Πρόεδρου της Κεντρικής Ένωσης Δήμων Ελλάδος και ότι λέει έχει την ευθύνη ο κ. Πατούλης και αυτά μετέφερε. Δεν τα είπε μόνος του. Τρίτον, πρέπει να πω ότι στους σκοπούς της εταιρείας αυτής, κ. Πάνου, αναφέρει στο ζ ότι «στην ανάληψη δράσεων ή εκτελέσεων έργων, κατόπιν σύναψης προγραμματικών συμβάσεων με δημόσιους φορείς, Ο.Τ.Α.». Εδώ, δηλαδή, πάμε σε Ο.Τ.Α., το οποίο, το ανέφερε στην χθεσινή μου τοποθέτηση. Δηλαδή, οποιοδήποτε Ο.Τ.Α θα μπορεί να κάνει σύμβαση; «Η΄ Ν.Π.Δ.Δ. ιδίως κατά την εκτέλεση επιχειρησιακών προγραμμάτων». Θα πηγαίνει, δηλαδή, η εταιρεία αυτή σε κάποιο δήμο και θα κάνει σύμπραξη για να πάρει τα επιχειρησιακά προγράμματα. Αυτά είναι τα ΕΣΠΑ, για να καταλαβαινόμαστε όλοι. Θα ήθελα ειλικρινά να μου απαντήσετε σε αυτό το θέμα.

Επίσης, στους σκοπούς, στο ιβ΄, ξέρετε, τι λέει ακριβώς; Θέλω απαντήσει απ' όλους. «Σε κάθε ενδεδειγμένη ενέργεια και δράση» η εταιρία, δηλαδή, «που εμπίπτει στους σκοπούς της, έστω και αν δεν αναφέρεται ρητώς στον παρόντα νόμο». Δηλαδή, κάτι και να μην αναφέρεται, ξέρετε, θα γίνει. Επίσης, είδα με ενθουσιασμό, γιατί αυτοί που βασανίζονται σήμερα είναι οι ιδιοκτήτες των διατηρητέων. Θα πρέπει, πράγματι, η πολιτεία να έχει την κεντρική ευθύνη και να μην τους έχει ομήρους. Μιλάω για τη διαχρονική πολιτεία, για να μη να βάλω τον εαυτό μου έξω από αυτό. Ειλικρινά, ξέρετε, τι λέει, όμως, που επαινέσατε το «ιδιοκτήτες»; Η διατύπωση του σχετικού λέει ότι «σε συνεργασία με τους ιδιοκτήτες, νομείς, κατόχους ή τους αρμόδιους διαχειριστές τους». Δηλαδή, αν κάποιος πάει σε έναν διαχειριστή, σας αγνοεί. Αν δεν ερμηνεύετε έτσι. Δεν ξέρουμε σήμερα ότι εδώ στην Αθήνα υπάρχουν κτίρια, ακόμα και ιδιωτικά, τα οποία έχουν εγκαταλειφθεί;

Άρα, θα πάει αυτή η εταιρεία, με αυτόν που το έχει καταλάβει και να κάνει συμφωνία; Εδώ, ξέρετε, τι μου θυμίζει; Είναι σαν να πάει κάποιος στον κήπο κάποιου άλλου και να του πει ότι εγώ τη λεμονιά, θα στην κόψω και θα σου βάλω πορτοκαλιά. Συγνώμη, αν το καταλαβαίνετε αλλιώς, θέλω να μου απαντήσετε και βεβαίως είναι και ερώτηση, την οποία θα την κάνουμε εμείς στη δική μας διαδικασία. Σε μια γενική κατάληξη, με εξαίρεση μόνο απ' ό,τι κατάλαβα- και μπορεί να ήταν κι από κάποιον άλλον επισημασμένο, αλλά οι περισσότεροι εκ των σημερινών φορέων, που εκλήθησαν και σας ευχαριστούμε θερμά, γιατί έδωσαν μια ακόμη γνώση στην Επιτροπή, ήταν αντίθετοι με το νομοθέτημα- η μόνη θετική ήταν η Περιφέρεια Αττικής.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καρράς.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ο διάλογος είναι πάντα ενδιαφέρον, βέβαια, βγάζει και σε περάσματα, κυρία Πρόεδρε και κύριοι Υπουργοί. Η δική μου εκτίμηση είναι, ότι είναι ένα θνησιγενές νομοσχέδιο για το λόγο, ότι από το κείμενό του και από τις απόψεις των φορέων, δεν προκύπτει επαρκής σχεδιασμός, τα κεφάλαια είναι ανύπαρκτα, μιλάμε για 50.000 ευρώ και περιμένουμε κληρονομιές και δωρεάς, που δεν μπορούν να υπάρξουν και εισάγει το σπουδαιότερο, έναν έντονο ανταγωνισμό μεταξύ τοπικής αυτοδιοίκησης είτε α΄ ή β΄ βαθμού και της κεντρικής διοίκησης. Συνεπώς, οι ερωτήσεις μας τίθενται προς την κατεύθυνση αυτή και για τον κ. Δήμαρχο και για την ΚΕΔΕ.

Πρώτον, η Αθήνα, η ευρύτερη Αθήνα, δεν είναι μόνο ο δήμος Αθηναίων, είναι όλοι οι γειτονικοί δήμοι και μιλάμε για έναν συνολικό πληθυσμό 5 εκατομμύρια. Επομένως, η ανάπλαση αυτή καθαυτή ή επέμβαση κέντρο της Αθήνας επηρεάζει τη ζωή όλων που κινούνται σε αυτό το χώρο. Η αναγκαιότητα, λοιπόν, ενός μητροπολιτικού δήμου, ο οποίος θα έχει την ευθύνη και του τομέα αυτού παραμένει. Γιατί; Γιατί χαρακτήρισα ως θνησιγενή την προσπάθεια της Κυβέρνησης το νομοσχεδίο για το λόγο ότι βλέπω, ότι μας πηγαίνει πίσω. Επομένως, το ερώτημα που επαναφέρω: Ο μητροπολιτικός δήμος, ο οποίος, εν ψήγματι τουλάχιστον συζητείται, θα μπορέσει να λύσει αυτά τα προβλήματα, εφόσον συγκροτηθεί και δοθούν οι αντίστοιχες αρμοδιότητες που προβλέπονται συνταγματικά και νομικά; Το επόμενο ερώτημά μου τώρα είναι, επειδή δεν τον έχουμε ακόμα το μητροπολιτικό δήμο ή τουλάχιστον τον ονειρευόμαστε, ο Δήμος Αθηναίων, διότι μιλάμε ουσιαστικά για παρεμβάσεις με έμφαση -λέει το κείμενο του νόμου- στα προσφυγικά και στο εμπορικό κέντρο. Η εικόνα του εμπορικού κέντρου είναι δεδομένη και γνωστή. Ο δήμος Αθηναίων σε σχέση με τις υπηρεσίες του και τις δυνατότητες του, μπορεί να αναλάβει αυτό το έργο; Απευθύνομαι προς τον κ. Καμίνη, γιατί το θεωρώ κρίσιμο να έχω την απάντηση του. Και θέλω να κάνω ένα σχόλιο σε σχέση με το ζήτημα, επειδή έχω μια ευαισθησία για τα διατηρητέα και για την αρχαιολογική κληρονομιά, προς την κυρία που έθεσε το ερώτημα ότι κατά παρέκκλιση κάθε άλλης διατάξεως -και πρέπει να φέρουμε και να θυμίσουμε και το ν. 3028/2002- ότι αυτό είναι συνταγματική υποχρέωση είτε το λέει «κατά παρέκκλιση» είτε όχι, ο αρχαιολογικός νόμος θα εφαρμοστεί και συνεπώς ας μην έχουμε ανησυχίες προς αυτήν την κατεύθυνση.

Τελειώνοντας θέλω να πω και κάτι άλλο για τα προσφυγικά, τα οποία είναι κάτι εμβληματικό μέσα στο χώρο της Αθήνας. Έχουν τύχη αυτά; Βλέπω ότι είναι στην ΕΤΑΔ κατά μεγαλύτερο μέρος. Η εταιρεία ακινήτων του δημοσίου δεν ξέρω αν έχει…

ΕΡΜΙΝΑ ΚΥΠΡΙΑΝΙΔΟΥ (Αντιπεριφερειάρχης Κεντρικού Τομέα Αθηνών της Περιφέρειας Αττικής (ΠΕΑ)): Έχουν περιέλθει από το 2016 στην Περιφέρεια.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ακόμα καλύτερα, με τη διευκρίνιση...

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ πολύ. Οι απαντήσεις θα γίνουν μετά. Έχουμε μια διαδικασία. Ρωτήστε.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Θα ρωτήσω, λοιπόν, την κυρία που εκπροσωπεί την Περιφέρεια. Αυτή τη στιγμή στα προγράμματα της Περιφέρειας υπάρχουν σχέδια, μελέτες που αναφέρονται στην ανάπλαση των προσφυγικών; Έχουν εξασφαλιστεί οι αναγκαίοι πόροι; Και θέλω να σας διευκρινίσω τα εξής. Δεν μου αρκεί η γενική αναφορά ότι έχει τη χρηματοδοτική ικανότητα η Περιφέρεια, διότι πρέπει να δούμε αν υπάρχουν οι μελέτες, οι προγραμματικές συμβάσεις και ποιες διαδικασίες θα ακολουθηθούν. Δεν θέλω να επεκταθώ. Είναι πολλά τα ερωτήματα. Νομίζω το περίγραμμα το έδωσα. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε και ευχαριστώ και όλους τους φορείς που βρίσκονται εδώ να μας ακούσουν, για να μας διαφωτίσουν αν οι δικοί μας προβληματισμοί είναι και δικοί τους και επειδή εκλέγομαι στην Α΄ Περιφέρεια της Αθήνας, το εν λόγω σχέδιο νόμου προσωπικά εμένα με προβληματίζει και επειδή ο Δήμαρχος κ. Καμίνης μας έχει καλέσει σε πολλές διακομματικές συζητήσεις για τα προβλήματα του Δήμου, θα ήθελα να ρωτήσω γενικότερα και την τοπική αυτοδιοίκηση και όλους τους φορείς, εάν υπάρχει κίνδυνος -αν θεωρούν βάσει του άρθρου 6- υφαρπαγής δικών τους πόρων, για να μπορέσει να υλοποιηθεί αυτός ο φορέας ανάπλασης, όπως αναφέρεται από την Κυβέρνηση.

Αν δεν κάνω λάθος στην τοποθέτησή του ο κ. Καμίνης ανέφερε ότι υπάρχει σχετικό πρόγραμμα ανάπλασης, το οποίο δουλεύεται εδώ και έξι μήνες και είχε βγει και σχετική ανακοίνωση. Εάν υλοποιηθεί ο εν λόγω φορέας ανάπλασης, το εν λόγω εγχείρημα του Δήμου εγκαταλείπεται; Τι γίνεται; Δηλαδή, η δουλειά που έχει κάνει ο Δήμος όλο αυτό το καιρό πάει στον κάλαθο των αχρήστων; Σε τι βαθμό πιστεύει ο Δήμος ότι υπάρχει αλληλεπίδραση των αρμοδιοτήτων του νέου φορέα με αυτές του Δήμου Αθηναίων στα θέματα ανάπλασης; Ο κ. Υπουργός είχε διαβεβαιώσει ότι πριν φέρει το εν λόγω σχέδιο νόμου, θα έχει τη συγκατάθεση του Δήμου Αθηναίων. Υπάρχει αυτό; Ισχύει κάτι τέτοιο; Διότι απ' ό,τι κατάλαβα από τις τοποθετήσεις, δεν ισχύει κάτι τέτοιο και ότι δηλώνουν αιφνιδιασμένοι από την πλευρά της τοπικής αυτοδιοίκησης.

Και μια τελευταία ερώτηση. Εάν υπάρχει κάτι που πιστεύουν οι φορείς που έχουν έρθει εδώ που θα μπορούσε να αλλάξει στο σχέδιο νόμου, ώστε να γίνει αποδεκτό από την τοπική αυτοδιοίκηση ή είναι τελείως ασύμβατο με τις δικές τους δομές. Δηλαδή, θα μπορούσε αυτός ο φορέας να λειτουργήσει συμπληρωματικά ή ακυρώνει το δικό τους έργο; Αυτά θέλω να πω και ευχαριστώ πάρα πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Και εγώ ευχαριστώ. Το λόγο έχει ο κ. Ψαριανός.

ΓΡΗΓΟΡΗΣ ΨΑΡΙΑΝΟΣ (Ειδικός Αγορητής του «Ποταμιού»): Ευχαριστώ πολύ, κυρία Πρόεδρε. Θα ήθελα να ρωτήσω όλους τους φορείς και τους παριστάμενους υπουργούς, σε οποιαδήποτε περιοχή των δραστηριοτήτων της πολιτικής και της Πολιτείας, στην τοπική αυτοδιοίκηση, στην κεντρική εξουσία, σε όλα τα υπουργεία, σε όλους τους δήμους, στις περιφέρειες, όπου υπάρχουν δεκάδες φορείς ως τώρα συγκροτημένοι, θέλω να ρωτήσω όλους μας, να απαντήσουμε στον εαυτό μας, ποιος 25ος φορέας έλυσε τα προβλήματα των προηγούμενων 24 υφιστάμενων. Έναν μόνο να μου πείτε. Έναν φορέα που έλυσε προηγούμενα προβλήματα 24 ή 54 ή 185 προϋπαρχόντων φορέων του ΥΠΕΧΩΔΕ, του Υπουργείου Υποδομών και Μεταφορών ή Χωροταξίας κ.λπ..

Εάν είχαμε ένα σχέδιο νόμου για την ανάπλαση της χώρας και του χώρου για το κτηματολόγιο, για τη χρήση της γης, για όλα αυτά, ένα σχέδιο νόμου-τομή για να αλλάξει η φυσιογνωμία της χώρας, θα ήταν πάρα πολύ λογικό να το συζητήσουμε. Ο φορέας ανάπλασης της πόλης των Αθηνών είναι αποκλειστική αρμοδιότητα του Δήμου Αθηναίων. Ο φορέας ανάπλασης της Περιφέρειας Αττικής είναι αποκλειστική αρμοδιότητα της Περιφέρειας Αττικής. Όλα τα άλλα είναι κόλπα. Είναι συγκεντρωτισμός. Είναι να ελέγχει η Κυβέρνηση για να βάζει χέρι τους δήμους και στις περιφέρειες και να βολεύουμε πελάτες. Η ερώτηση παραμένει. Ποιος φορέας, 151ος, έλυσε τα προβλήματα των προηγούμενων υπαρχόντων 150;

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Να ρωτήσει ο κ. Ψαριανός τους φορείς που είναι εδώ, ποια είναι τα ζητήματα που επιλύθηκαν με την κατάργηση του Οργανισμού Ρυθμιστικού Αθήνας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ ας μην γίνει τέτοιος διάλογος.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Για να δείτε ποια είναι τα προβλήματα που δημιουργήθηκαν με την κατάργηση του.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Υπουργέ, έχετε δικαίωμα να ρωτήσετε και εσείς. Περιμένετε τη σειρά σας.

Στο σημείο αυτό η Αντιπρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Θεωνάς Ιωάννης, Μεγαλοοικονόμου Θεοδώρα, Δημαράς Γεώργιος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Αντωνίου Χρήστος, Ουρσουζίδης Γεώργιος, Παπαδόπουλος Νικόλαος, Λιβανίου Ζωή, Μουμουλίδης Θεμιστοκλής, Φίλης Νικόλαος, Συρμαλένιος Νικόλαος, Σταματάκη Ελένη, Αυλωνίτου Ελένη, Δήμας Χρίστος, Κατσανιώτης Ανδρέας, Μπουκώρος Χρήστος, Μπούρας Αθανάσιος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Γεωργιάδης Μάριος και Ψαριανός Γρηγόρης.

Ο κ. Συρμαλένιος έχει το λόγο.

ΝΙΚΟΣ ΣΥΡΜΑΛΕΝΙΟΣ: Κυρία Πρόεδρε, θα είμαι πολύ σύντομος, γιατί ο πυρήνας της ερώτησής μου προς όλους είναι περίπου αυτό το περιεχόμενο που έβαλε και ο Γιώργος Δημαράς, δηλαδή μπορεί να εκλέγομαι στις Κυκλάδες αλλά μεγάλωσα και έζησα στην Αθήνα και θέλω να πω ότι παρά τα οράματα που είχαν διάφοροι δήμαρχοι Αθηναίων, ο αείμνηστος Τρίτσης, η Μελίνα Μερκούρη, ο Έβερτ και διάφοροι άλλοι, που έπαιξαν σημαντικό ρόλο στην Αθήνα και γενικότερα στη χώρα, όλα αυτά τα σχέδια επί σχεδίων, υπογειοποιήσεις, αναπλάσεις, το μόνο που έγινε, τουλάχιστον 30-40 χρόνια που θυμάμαι εγώ, είναι εκατοντάδες πολυκατοικίες, για να μην πω χιλιάδες πολυκατοικίες που χτίστηκαν στο λεκανοπέδιο της Αττικής και δεκάδες φορές που αναπλάστηκε η Ομόνοια και το Σύνταγμα, για να μπορέσουν κάποιοι εργολάβοι να βγάλουν λεφτά.

Σε ό,τι αφορά το ποιος επικαλύπτει ποιον, εν πάση περιπτώσει, όταν δεν έχει ξεκαθαριστεί θεσμικά το ζήτημα της τοπικής αυτοδιοίκησης - ελπίζω να υπάρξει ένα βήμα με την αναθεώρηση του «Καλλικράτη», θα το δούμε- ποιος κάνει τι, σε ποιο επίπεδο και εμπλέκονται Κράτος, Περιφέρεια, Δήμος σε όλα τα θέματα περίπου, όλα αυτά τα ζητήματα είναι προφανές ότι θα προκύπτουν. Αυτό που πρέπει να γίνει, κατά τη γνώμη μου, είναι συνεργασία. Και αν θέλετε, εγώ αν ήμουν υπουργός θα έκανα δεκτό να συμμετέχουν περισσότεροι εκπρόσωποι του Δήμου Αθηναίων στο διοικητικό συμβούλιο και στο γνωμοδοτικό συμβούλιο. Δεν είναι εκεί το ζήτημα. Αντί για ένας, να μην είναι πέντε του Κράτους και ένας του Δήμου Αθηναίων και ένας της Περιφέρειας, να είναι 3, 2, 2, αν θέλετε. Σε τελευταία ανάλυση και οι κομματικοί συσχετισμοί αλλάζουν. Επομένως, μπορεί αυτό που θεωρείτε εσείς σήμερα ότι σας καπελώνει, αύριο να σας κάνει. Εν πάση περιπτώσει η ουσία είναι, αν θα κάνουμε κάτι σ' αυτό τον έρημο τον τόπο κάποτε ή θα καθόμαστε και θα λέμε ποιος καπελώνει ποιον και ποιος θα έχει την πρωτοκαθεδρία. Διότι, περί αυτού πρόκειται.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Θα ήθελα να ευχαριστήσω τους φορείς, για την παρουσία τους. Νομίζω, ότι τα πράγματα είναι αρκετά ξεκάθαρα. Ο σκοπός του υπόψη νομοσχεδίου αφορά στο συντονισμό και στη διενέργεια όλων εκείνων των απαραίτητων πρωτοβουλιών, προκειμένου να αρθεί μια χρονίζουσα κατάσταση όχι μόνο στην πόλη των Αθηνών, αλλά και σε πάρα πολλές πόλεις.

Προχθές ήμουν στο Υπουργείο Μεταφορών με τον δήμαρχο Νάουσας, προκειμένου να ζητήσουμε πράγματα τα οποία θα έπρεπε να έχουν λυθεί. Είναι δηλαδή, οφθαλμοφανές ότι η παρέμβαση αφορά στον περιορισμό του γραφειοκρατίας και στων όποιων ζητημάτων προκύπτουν στη φάση εκτέλεσης των έργων και όχι στην επιλογή των έργων αυτή καθαυτή. Θέλω να τονίσω, ότι η εμπειρία των ανθρώπων που υπηρετήσαμε στην τοπική αυτοδιοίκηση - από θέση δημοτικού συμβούλου εγώ - έχουμε υπόψη μας μια σειρά από προβλήματα που καλούνται να λύσουν οι τεχνικές υπηρεσίες των δήμων, προκειμένου να συνεργαστούν με τις αντίστοιχες υπηρεσίες που αδειοδοτούν. Αυτά τα ζητήματα, τα οποία θα έπρεπε να έχουν λυθεί εδώ και πάρα πολλά χρόνια, αποτελούν τροχοπέδη στην ανάπτυξη και στο σχεδιασμό των πόλεων και κυρίως, στην ανάδειξη των αξιόλογων σημείων, όπως είναι τα πάρκα και τα διατηρητέα κτίρια.

Κλείνοντας, θέλω να πω επίσης, ότι δεν αφορά σε διορισμό ημετέρων, όπως ακούστηκε από τον εκπρόσωπο του κ. Πατούλη. Το αφήνω ασχολίαστο, δεδομένου ότι επειδή ακριβώς θήτευσα στην τοπική αυτοδιοίκηση, γνωρίζω και αυτήν την παθογένεια σε όλη της τη διάσταση και πως αναπτύσσεται ακριβώς, μέσα στους κόλπους της τοπικής αυτοδιοίκησης.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Καμίνης.

ΓΕΩΡΓΙΟΣ ΚΑΜΙΝΗΣ (Δήμαρχος Αθηναίων): Το νομοσχέδιο θέτει και πάλι ένα ερώτημα, το οποίο όλα αυτά τα χρόνια μένει αναπάντητο ή μάλλον το απαντάμε με λάθος τρόπο. Είναι ποιος αποφασίζει, για το τι θα γίνει στην πόλη. Αυτό είναι το ερώτημα. Η απάντηση είναι εύλογη και την έδωσε η κυρία Νικόλαου. Ο δήμος πρέπει να αποφασίζει, γιατί αυτό επιβάλλει η εγγύτητα του με την κοινωνία. Δεν είναι τυχαίο, ότι σε όλες τις πολιτισμένες χώρες του κόσμου αυτά τα θέματα προ πολλού υπάγονται στις αρμοδιότητες των δήμων. Πόσο μάλλον, όταν πρόκειται για παρέμβαση μέσα στην καρδιά της πόλης. Το υπόλοιπο τρίγωνο είναι η καρδιά της καρδιάς της πόλης. Βέβαια, όποιος διάβασε προσεκτικά το νομοσχέδιο, θα δει «ιδίως στο εμπορικό τρίγωνο». Αφήνει, δηλαδή, τη δυνατότητα να επεκταθεί και στην υπόλοιπη πόλη πλην προσφυγικών και εμπορικού τριγώνου.

Ποιος είναι ο χρονικός ορίζοντας; Τριάντα χρόνια, ακούμε. Δηλαδή, τριάντα χρόνια υπολογίζουμε, ότι θα ζει ακόμα η χώρα σε αυτή την φάση υπανάπτυξης, όπου θα έρχεται το κεντρικό κράτος και θα σχεδιάζει στην καρδιά της πρωτεύουσας, αντί να είναι οι φυσικοί φορείς της; Σχετικά με τη διαδικασία εκπόνησης αυτού του νομοσχεδίου, σε ότι είμαι θέση εγώ νομίζω το πρώτο είναι ότι πρέπει να πω, πως σε ανύποπτο χρόνο μοιραστήκαμε όλα τα στοιχεία που είχαμε με το επιτελείο του κ. Φλαμπουράρη, τα πάντα. Μετά, ποιες μελέτες αξιοποιήσαμε και αν αξιοποιήθηκαν μελέτες; Αξιοποιήθηκε ό,τι υπήρχε με πάρα πολύ συστηματικό τρόπο, γιατί εκπονήσαμε το ΣΟΑΠ, το οποίο είναι ένα νομοθέτημα 70 σελίδων στο ΦΕΚ. Εκπονήσαμε το σχέδιο της αστικής ανθεκτικότητας, το οποίο σας επισημαίνω. Εκπονήσαμε την ολοκληρωμένη χωρική επέμβαση, όλα ελήφθησαν υπόψη.

Το επόμενο ερώτημα είναι το εξής. Θα μπορούσε ο δήμος να ανταποκριθεί; Εγώ σας λέω ναι. Εάν είχαμε και εμείς το προνόμιο να μπορούμε να παρεμβαίνουμε, κατά παρέκκλιση κάθε διατάξεως, να αξιοποιούμε τους πόρους όπως τους περιγράφει το άρθρο 6, να αξιοποιούμε τις δυνατότητες προσλήψεων του άρθρου 8, φυσικά και θα μπορούσαμε να ανταποκριθούμε. Γιατί τόσα χρόνια πράγματι, έχουν εκπονηθεί τόσες μελέτες, έχουν γίνει όργανα κρατικά όπως ο ΟΡΣΑ και η ΑΧΑ, οι οποίοι απέδωσαν λιγότερα από αυτά που θα έπρεπε; Η απάντηση είναι γιατί ήταν κρατικοί οργανισμοί και είχαν το πρόβλημα της δυσκινησίας του κράτους. Όταν λέμε μητροπολιτικός δήμος, εννοούμε ότι θα πρέπει να είναι μια μικρή κυβέρνηση μέσα στα όρια του δήμου Αθηναίων, να μαζεύει όλες τις αρμοδιότητες και θα σας έλεγα ότι έχετε ξεχάσει το Δ.Σ. και το Υπουργείο Αγροτικών Υποθέσεων. Δεν ξέρετε σε αυτή την πόλη για να πας να παρέμβεις σε οποιοδήποτε πάρκο, θα πρέπει να έχεις την άδεια του δασαρχείου; Αυτή είναι η κατάσταση στη χώρα. Αντί εδώ και τρία χρόνια που στην κυβέρνηση, να προβείτε σε μια μεταρρύθμιση που ας αφορά μόνο τις μεγάλες πόλεις, να πάτε να πείτε «τι γίνεται εδώ πέρα, ας δώσουμε κάποιες παραπάνω εξουσίες μαζί με την κυβέρνηση και την περιφέρεια, να πάμε να δούμε τι κάνουμε», ιδρύετε άλλο ένα κρατικό πρόσωπο. Να σας πω τι θα γίνει; Τίποτε σχεδόν δεν θα γίνει, γιατί δεν θα προλάβετε. Αν θέλετε να κάνετε έργα σημαντικά, θα πρέπει να κάνετε διεθνείς αρχιτεκτονικούς διαγωνισμούς. Ξέρετε πόσο χρόνο χρειάζονται αυτές οι ιστορίες;

Ξέρετε, δεν μου αρέσει να είμαι οξύς χωρίς λόγο, αλλά θα ήθελα οι παριστάμενοι εδώ να κάτσουν να διαβάσουν την έκθεση αξιολόγησης των συνεπειών των ρυθμίσεων. Φτιάχνουμε νομοθετήματα. Κάποτε αποφάσισε η πολιτεία ένα σωστό μέτρο, να αξιολογούνται, να απαντούν με βάση ένα συγκεκριμένο κατάλογο στερεοτύπων ερωτημάτων τα Υπουργεία, πώς αξιολογούν τις συνέπειες που θα έχουν, όσο μπορούν να προβλέψουν τα νομοθετήματα τα οποία εισάγουν. Δείτε την έκθεση αξιολόγησης. Αν βρείτε καμιά απάντηση πραγματικά τεκμηριωμένη του Υπουργείου - που να μπορεί να σας πείθει - για το τι επιφυλάσσει αυτό το νομοσχέδιο, εμένα ελάτε να μου το πείτε.

Έχω ζήσει τις προσπάθειες του κεντρικού κράτους να έχει τον πρώτο λόγο και τον αποφασιστικό, από τον Ιανουάριο 2011 που ήμουν δήμαρχος, από τότε. Αν θυμάστε, υπήρχε και η επιτροπή Πάγκαλου με τους υπουργούς κ.λπ.. Κανείς δεν μπορεί σ' αυτή τη χώρα να έρθει να συντονίσει τους φορείς που χρειάζονται για να γίνουν αυτά τα πράγματα, που προβλέπει το νομοσχέδιο. Το σχέδιο ολοκληρωμένης αστικής παρέμβασης, το εκπονήσαμε στην πρώτη θητεία. Έτρεχα για να πάρω τις απαραίτητες υπογραφές όλων των συναρμόδιων Υπουργών για τις δράσεις που προβλέπει, μέχρι τελευταία στιγμή. Χρειάστηκαν οι υπογραφές 17 Υπουργών, τελικά 18 γιατί πρέπει να υπογράψει και ο υπηρεσιακός Υπουργός Εσωτερικών και το προλάβαμε στο τσακ. Αν δεν προλαβαίναμε να πάρουμε όλες τις υπογραφές, έπρεπε μετά να ξαναγίνει όλη η ιστορία. Το Σ.Ο.Α.Π. κάτσαμε και το φτιάξαμε γιατί η πόλη έπρεπε επιτέλους να έχει ένα στρατηγικό σχέδιο. Καμία αυταπάτη δεν είχα ότι θα μπορέσει η επιτροπή που προβλέπει εδώ το ΣΟΑΠ να λειτουργήσει, μια επιτροπή που προβλέπει 17 υπουργεία. Γιατί είναι ολοκληρωμένη παρέμβαση για την πόλη, από τα ναρκωτικά μέχρι τα θέματα επιχειρηματικότητας. Φοβάμαι ότι πάμε και κάνουμε πάλι κάτι άλλο ακόμα - δεν αμφισβητώ τις προθέσεις - το οποίο δεν θα μπορέσει να λειτουργήσει γιατί και πάλι πήγαμε με λάθος τρόπο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ. Θα ήθελα να κάνω μια παρέκκλιση εδώ στη διαδικασία. Επειδή έλειπε ο κ. Σπίρτζης θα ήθελα να κάνει τα ερωτήματά του. Απλά ο κύριος Καμίνης θα απαντήσει ξανά.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Η πρώτη ερώτηση προς τον Δήμαρχο είναι ποια νομίζει ότι είναι τα θεσμικά προβλήματα για να προχωρήσουν οι αναπλάσεις ή συγκεκριμένες δράσεις. Υπήρχε μια σύνδεση μεταξύ του Δήμου Αθηναίων όταν ήταν δήμαρχος ο Νικήτας ο Κακλαμάνης και του ΤΕΕ, να παραχωρηθεί στο Δήμο το οικόπεδο στη Ναυαρίνου, που είναι ένα πάρκο που χρειάζεται η περιοχή εκεί. Υπάρχει αίτημα των μόνιμων κατοίκων για να είναι χώρος πρασίνου.

Μάλιστα τότε κάποιοι από εμάς δώσαμε μεγάλη μάχη γιατί κάποιες παρατάξεις και μέσα στο ΤΕΕ ήθελαν να χτιστεί και υπήρχε από την άλλη πλευρά η διάθεση και ο προβληματισμός και του δήμου ότι δεν μπορεί να απαξιώνεται η ιστορική κληρονομιά που έχουμε στα κτίρια της Αλεξάνδρας. Έγινε η μελέτη, έγιναν αν θέλετε οι οικονομικές αποτυπώσεις του τι αξίζει το οικόπεδο του ΤΕΕ και τι αξίζουν τα προσφυγικά στην Αλεξάνδρας. Ήταν ένα πλάνο έτοιμο, ένας σχεδιασμός ολοκληρωμένος. Έχει περάσει από τότε μια δεκαετία περίπου. Τότε ήμουν Αντιπρόεδρος του ΤΕΕ όταν έγινε αυτό. Δεν έγινε τίποτα. Τι εμπόδισε τον Δήμο Αθηναίων και το ΤΕΕ, αν μη τι άλλο να προχωρήσουν τη γραφειοκρατική διαδικασία, δηλαδή το πάρκο να πάει στην περιουσία του Δήμου και να θεσμοθετηθεί ως πάρκο; Εμείς είχαμε πάρει απόφαση να το ονομάσουμε τότε Αλέξη Γρηγορόπουλο προς τιμήν του 16χρονου που είχε χαθεί με τον τρόπου που είχε χαθεί. Και να γίνει, όχι υπογειοποιήσεις και όλα τα μεγάλα που λέμε για το γήπεδο του Παναθηναϊκού. Τα κτίρια της Αλεξάνδρας δεν μπορούν να αλλάξουν, δεν είναι μόνο διατηρητέα, είναι ιστορικά μνημεία, άρα έχεις πολύ πιο βαρύ θεσμικό πλαίσιο. Τι τον εμπόδισε τον Δήμο να το κάνει αυτό με το ΤΕΕ;

Θέλω επίσης μια διευκρινιστική και από τον Δήμαρχο και από την κυρία εκπρόσωπο της περιφέρειας, πως αντιλαμβάνονται - δεν είναι αρμοδιότητα ούτε του Υπουργείου ούτε του νομοσχεδίου, αλλά επειδή έχουν τεθεί τα ερωτήματα - την μητροπολιτική διακυβέρνηση, γιατί βλέπω μια διάσταση. Λέει ο Δήμος Αθηναίων εγώ μητροπολιτικό δήμο φαντάζομαι μόνο το Δήμο Αθηναίων, που δεν είναι μια ευρωπαϊκή λογική για το πώς αντιμετωπίζουν τα μητροπολιτικά αστικά κέντρα, ειδικά Αθήνα, Θεσσαλονίκη και σε κάποιες άλλες μεγάλες πόλεις να είναι ο δήμος μια μικρή κυβέρνηση. Η απόφαση του Δήμου Αθηναίων επηρεάζει άμεσα τον πολίτη της Νίκαιας, όλων των όμορων δήμων και όλων των υπολοίπων. Άρα, αν είναι η πρόταση της μητροπολιτικής διακυβέρνησης στο όριο του Δήμου Αθηναίων, γιατί δεν είναι αυτός ο σκοπός του νομοσχεδίου, πως αντιλαμβάνεστε ότι θα λυθούν προβλήματα σχεδιασμού στο Λεκανοπέδιο που είναι πραγματικά το μητροπολιτικό αστικό κέντρο και δεν περιορίζεται σε έναν δήμο; Είναι σημαντικό θέμα σε σχέση με το σχεδιασμό που δεν περιλαμβάνεται στο νομοσχέδιο, η υλοποίηση περιλαμβάνεται στο νομοσχέδιο.

Η μία ερώτηση προς τον εκπρόσωπο της ΚΕΔΕ είναι ποιες αρμοδιότητες της τοπικής αυτοδιοίκησης καταργούνται, γιατί εγώ δεν έχω δει να καταργείται καμία μέσα από αυτό το σχέδιο νόμου. Η δεύτερη ερώτηση είναι, αν είναι θέση της ΚΕΔΕ ή του Προέδρου της ΚΕΔΕ, θέλω όμως να είναι διευκρινισμένο ποιανού είναι ή του εκπροσώπου του Προέδρου της ΚΕΔΕ, ότι αυτή η κυβέρνηση δρα με τρόπο απαξιωτικό για την τοπική αυτοδιοίκηση, χρηματοδοτεί έργα π.χ. στους δικούς της δημάρχους που έχουν αναφορά στο ΣΥΡΙΖΑ, κάνει τέτοιου είδους διακρίσεις, ή στους δικούς της περιφερειάρχες.

ΕΥΑΓΓΕΛΟΣ ΠΑΝΟΥ (Γενικός Διευθυντής της ΚΕΔΕ): Είπα εγώ κάτι τέτοιο;

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Είπατε. Σχεδόν αυτό είπατε. Χειρότερα είπατε. Ευτυχώς καταγράφονται. Είπατε ότι είναι μια ακόμη φορά η τοπική αυτοδιοίκηση στο στόχαστρο της κυβέρνησης, ότι είναι απορρύθμιση της τοπικής αυτοδιοίκησης το σχέδιο νόμου, ότι είναι θεσμική οπισθοδρόμηση, ότι θα βάλουμε κομματικά αρεστούς, κλπ. Ρωτάω συγκεκριμένα αν έχει αυτή τη θέση η ΚΕΔΕ, ο Πρόεδρος της ΚΕΔΕ ή ο εκπρόσωπος του Προέδρου της ΚΕΔΕ, γιατί θέλω να είναι καταγεγραμμένα για να ξέρουν όλοι πως συνεργαζόμαστε με κάποιους φορείς, πως με κάποια στελέχη αυτών των φορέων και τι γίνεται ακριβώς. Μπορεί να είναι μια δική σας άστοχη παρέμβαση.

Η άλλη ερώτηση έχει να κάνει με το σχέδιο νόμου που είπε ο κ. Δήμαρχος και θα ήθελα την τοποθέτηση και του Δημάρχου αλλά και του εκπροσώπου των ιδιοκτητών διατηρητέων κτιρίων που δώσατε στην κυβέρνηση. Δεν είμαι αρμόδιος, απλά θα ήθελα να έχουμε μια εικόνα για να δούμε και την πολιτική διάσταση αυτού του σχεδίου νόμου που κατατέθηκε. Τι περιλαμβάνει, πως σκέφτεστε να αξιοποιηθούν τα διατηρητέα και σε ποια λογική.

Δύο ακόμα ερωτήσεις. Η μία προς το Σύλλογο Ελλήνων Αρχαιολόγων. Δεν μπαίνει τέτοιο θέμα το αν θα τηρείται το κατά παρέκκλιση που λέει είναι για την αξιοποίηση όχι για την αδειοδότηση που έχουμε όλο το πλαίσιο της πολεοδομίας, των θεωριών, των αρχαιολογικών νόμων κλπ. Αν πιστεύετε ότι ο αρχαιολογικός νόμος του 2002 λειτουργεί με το βέλτιστο τρόπο, όχι ακυρώνοντας τον αρχαιολογικό νόμο, ορθολογικοποιώντας κάποιες διαδικασίες. Δηλαδή είναι λογικό ο τοπικός έφορος σε όλη τη χώρα να υποδεικνύει ποιοι αρχαιολόγοι θα δουλεύουν σε ένα έργο από τον ιδιωτικό τομέα, δημιουργεί αυτό πλέγματα εξαρτήσεων, καθυστερήσεων έργων και άλλες νοσηρές καταστάσεις που έχουμε κληρονομήσει; Δεν έχει να κάνει αυτό με τον αρχαιολογικό νόμο. Εμείς προτείναμε να γίνει μητρώο, να το βλέπει το Υπουργείο Πολιτισμού, οι αρχαιολόγοι, με επιστημονικά κριτήρια όπως έχουν και οι μηχανικοί και όλοι οι υπόλοιποι.

Μια ερώτηση ακόμα έχει να κάνει με την απάντηση από το φίλο μου τον Γρηγόρη τον Ψαριανό. Μια ερώτηση, ακόμη, που είναι πολύ σημαντική όμως, έχει να κάνει με την απάντηση, στον κ. Ψαριανό. Και η απάντηση θα δοθεί μέσω, ερώτησης, που θέλω να την απαντήσει ο Πρόεδρος του ΤΕΕ, η Μάρω Ευαγγελίδου, γιατί έχει πολύ μεγάλη εμπειρία σε αυτό, οΔήμαρχος και ο χωροτάκτες μας. Θέλω να μου πείτε, πόσο βοήθησε η κατάργηση του Οργανισμού Ρυθμιστικού Αθήνας στον στρατηγικό σχεδιασμό που έχουμε στην πόλη και στο δήμο Αθηναίων και γενικά στο λεκανοπέδιο; ΄Η πόσο δυσχέραινε το να έχουμε ένα σοβαρό σχεδιασμό. Ξέραμε τα προβλήματα, και εγώ, όταν ήταν εκεί πέρα και η Μάρω για πολλές δυσλειτουργίες, αλλά να δούμε, όταν καταργούμε έναν Οργανισμό και δεν τον αλλάζουμε, να λειτουργεί σωστά κ.λπ., τι συνέπειες έχει.

Θέλω, λοιπόν, να μου πείτε από την εμπειρία σας, η κατάργηση του Οργανισμού Ρυθμιστικού Αθήνας και Θεσσαλονίκης, αν βοήθησε στο χωροταξικό σχεδιασμό ή όχι. Αν η κατάργηση του φορέα που είχε την Ενοποίηση των Αρχαιολογικών Χώρων που έκανε πολύ μεγάλη δουλειά και απαξιώθηκε μετά ο φορέας- αν βοήθησε να ενοποιηθούν οι αρχαιολογικοί χώροι, ο δήμος Αθηναίων είχε επίσης σχεδιασμό γι αυτό. Μπορεί, πολιτικά να αλλάξει η διοίκηση του δήμου ή του ΤΕΕ και να βγει να πει «όχι, εγώ δεν θέλω να το αλλάξω το οικόπεδο, δεν θέλω να κάνω την Αθήνας πεζόδρομο ή τη Πανεπιστημίου, να κάνω την Σταδίου». Αν, όμως, κινούμαστε στο χρονικό άπειρο χωρίς να «κουνιέται φύλλο» και δεν υλοποιούμε τίποτα, υπάρχει θέμα. Άρα, εάν βοηθήσει η κατάργηση και αυτού του φορέα στο να ενοποιηθούν οι υπόλοιποι αρχαιολογικοί χώροι για να έχουμε αναπλάσεις, και πιστεύω, ότι υπάρχει ο κόσμος εδώ πέρα και οι προσωπικότητες ανεξάρτητα από το ποια παράταξη ανήκουν, να μας πουν, τι έγινε εδώ και έξι χρόνια που καταργήθηκαν αυτοί οι φορείς. Δηλαδή, απογειώθηκε ο χωροταξικός σχεδιασμός; Έγινε κάτι πιο σύντομο; Αντεπεξήλθαν τα κεντρικά Υπουργεία καλύτερα; Τελευταία ερώτηση είναι η εξής και ολοκληρώνω. Επειδή, είπε ο δήμαρχος ότι ο δήμος ίδρυσε και μια εταιρεία. Έτσι δεν είναι; Κατάλαβα καλά; Για την αξιοποίηση, δεν θα γίνουν με ΣΔΙΤ αυτά που προτείνετε στο νομοσχέδιο;

ΓΕΩΡΓΙΟΣ ΚΑΜΙΝΗΣ (Δήμαρχος Αθηναίων): Είπα ότι η εταιρία θα είναι με ΣΔΙΤ. Σύμπραξη δημόσιου και ιδιωτικού τομέα για τον φωτισμό.

ΧΡΗΣΤΟΣ ΣΠΙΡΤΖΗΣ (Υπουργού Υποδομών και Μεταφορών): ΣΔΙΤ. Συμφωνώ. Εκεί, κι αυτό είναι μια ερώτηση για όσους δεν θέλουν νέους φορείς. Όταν κάνει το Υπουργείο έναν διαγωνισμό ΣΔΙΤ ή ο δήμος, ιδρύονται εταιρίες και μάλιστα κρατικές. Δηλαδή, το Αεροδρόμιο Αθηνών είναι ένα ΣΔΙΤ, έχει 55% το Ελληνικό Δημόσιο, μπορεί το μάνατζμεντ να είναι στον ιδιώτη που έχει το 45%, αλλά είναι μια νέα εταιρεία. Άρα, αν κάνουμε πέντε διαγωνισμούς για τα διατηρητέα, θα κάνουμε πέντε εταιρείες ΣΔΙΤ σε σχέση με το σχέδιο νόμου που προτείνετε. Εκεί δεν έχουμε πρόβλημα με την ίδρυση νέων φορέων; Ρωτάω, όσους είναι ενάντια στην ίδρυση των νέων φορέων αυτών. Ώστε έτσι να καταλάβουμε και όλοι τι λέμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Το λόγο έχει ο κ. Καμίνης.

ΓΕΩΡΓΙΟΣ ΚΑΜΙΝΗΣ (Δήμαρχος Αθηναίων): Ευχαριστώ, κυρία Πρόεδρε. Δεν ξέρω πόσο κοινοβουλευτικά ορθόδοξη είναι αυτή η διαδικασία, ο Υπουργός να υποβάλει ερωτήσεις σε μια κοινοβουλευτική διαδικασία, δεν το ξέρω. Εν πάση περιπτώσει, για την οικονομία της συζήτησης εγώ θα απαντήσω. Το οικόπεδο στην Ναυαρίνου, εάν γνωρίζετε, κύριε Υπουργέ, είναι ουσιαστικά υπό κατάληψη. Είναι μια συλλογικότητα- τις γνωρίζει ο κ. Φλαμπουράρης, τις έχει υποστεί στα Εξάρχεια που μένει- και η κατάσταση εκεί πέρα δεν πρόκειται να μπει ούτε η αστυνομία για να γίνει αυτό που λέτε. Αυτό είναι το πρώτο. Οπότε, εάν μας διασφαλίσετε ως πολιτεία ότι μπορούμε να πούμε να κάνουμε τη δουλειά μας, πολύ ευχαρίστως, εγώ να τηρήσω την Σύμβαση που είχε υπογράψει ο κ. Κακλαμάνης. Υποθέτω, ότι όταν ο κ. Κακλαμάνης ενώ υπέγραψε τελικά δεν προέβη σε κάποια ενέργεια, αυτό είναι το πρόβλημα, ότι υπάρχουν, δυστυχώς χώροι στην πόλη, όπου ο δήμος δεν μπορεί να παρέμβει. Παρόλα αυτά, όταν υπήρξε πολιτική βούληση για παρεμβολή, ο δήμος τον στήριξε.

Η Δημοτική Αγορά της Κυψέλης την οποία τη ανακαινήσαμε με ΕΣΠΑ στην πρώτη θητεία μας, τελούσε υπό κατάληψη. Πήρα λοιπόν, εγώ την ευθύνη και ζήτησα από την αστυνομία το μήνα Αύγουστο, επειδή ήταν δημοτικό κτίριο, να μπει, να μας δώσουν τα κλειδιά, που δεν μας τα έδιναν και έχουμε σήμερα ένα κόσμημα στην Φωκίωνος Νέγρη. Χωρίς εγώ να προκαλέσω την εκκένωση της Βίλα Αμαλίας, ωστόσο όταν κλήθηκα να το σχολιάσω το θέμα, το υποστήριξα. Και σήμερα, έχουμε ένα σχολείο εκεί το οποίο είναι καταπληκτικό. Αυτά για τη Ναβαρίνου.

Όσον αφορά τώρα το ΣΔΙΤ. Το ΣΔΙΤ είναι ένα χρηματοδοτικό εργαλείο, απλώς αυτό είναι. Είναι μια σύμπραξη δημοσίου-ιδιωτικού τομέα. Να σας δώσω το παράδειγμα τώρα. Εμείς, πήραμε μια απόφαση στο Δημοτικό Συμβούλιο πριν από ένα μήνα και πάμε υπό την τριμελή επιτροπή της κυβέρνησης, ένα έργο 42 εκατομμύρια ευρώ για να αντικαταστήσουμε όλα τα φωτιστικά σώματα της Αθήνας με την σύγχρονη τεχνολογία LED, που θα μπορούμε να κρεμάσουμε πάνω και όλα τα WI-FI και ότι χρειάζεται. Αυτό, έρχεται ένας ιδιώτης μετά από διαγωνισμό ο οποίος αυτός παίρνει το δάνειο από την τράπεζα, αυτός καταβάλλει τα λεφτά, ο δήμος του πληρώνει ένα τρόπον τινά ενοίκιο για κάποια χρόνια, το οποίο στην συγκεκριμένη περίπτωση ο δήμος θα το αποσβέσει μέσα από την εξοικονόμηση που κάνει λόγο LED από την κατανάλωση. Ξοδεύουμε 7 εκατομμύρια ευρώ το χρόνο για το ρεύμα για τον φωτισμό της πόλης και θα ξοδεύουμε 3,8 εκατομμύρια ευρώ, σχεδόν τα λεφτά που θα δίνουμε στον ιδιώτη, είναι η απόσβεση. Αυτό είναι το ΣΔΙΤ, δεν προβλέπει τη δημιουργία καμιάς εταιρίας.

Μητροπολιτική Διακυβέρνηση. Εγώ, δεν είπα να πάμε αύριο στην Μητροπολιτική Διακυβέρνηση, αλλά θα περίμενα από μια κυβέρνηση που ήρθε μια μεταρρυθμιστική πνοή, αυτό το πράγμα ουσιαστικά να υπάρχει σήμερα με τον ένα ή τον άλλον τρόπο, ως Μητροπολιτική Διακυβέρνηση. Παραλλαγές; Υπάρχουν πάρα πολλές παγκοσμίως, το πώς μπορεί μια πόλη με την περιφέρεια ή αυτοδυνάμως κ.λπ. να διοικήσει τα του οίκου της. Το ότι το Λεκανοπέδιο αποτελεί μια ενότητα και πρέπει όλοι να περιληφθεί στη Μητροπολιτική Διακυβέρνηση, δεν υπάρχει και αμφιβολία. Αλλά πιλοτικά, μικρές παρεμβάσεις με τον χαρακτήρα της Μητροπολιτικής διακυβέρνησης, όπως λ.χ. το να παίρναμε την δημοτική εταιρία την αναπτυξιακή που είναι Νομικό Πρόσωπο Ιδιωτικού δικαίου, και να πηγαίναμε αυτή να την εξοπλίζαμε με αρμοδιότητες όπως αυτές που πρόβλεπε εδώ πέρα, είναι κάτι που θα πρέπει να το κάνουμε για να πάμε να συνεργαστούμε μαζί. Αυτό που εννοώ όταν μιλάω για Μητροπολιτική Διακυβέρνηση, υπάρχει το μεγασχέδιο και υπάρχει κάτι πιλοτικό, που τι σημαίνει; Η Δημοτική Αρχή ή οι αρχές της Τοπικής Αυτοδιοίκησης να γίνονται αφέντες στον τόπο τους. Είχαμε την ευκαιρία εδώ, να πάμε να δημιουργήσουμε ένα μόρφωμα, όπου θα μπορούσαμε υπό την ευθύνη του Δήμου μαζί με τα Υπουργεία, να κάναμε το αντίστροφο. Να γινόταν ένα νομικό πρόσωπο που θα ήταν Πρόεδρος ο Δήμαρχος, να υπήρχε πλειοψηφία αρχών Τοπικής Αυτοδιοίκησης, θα ήταν και τα Υπουργεία θα εκπροσωπούνταν και να πηγαίναμε να το κάνουμε αυτό το πράγμα. Αυτό θέλω να πω.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Πρέπει να καταλάβουμε, ότι αυτή η συζήτηση δεν είναι ανάμεσα στον Δήμαρχο και τον Υπουργό, είναι μια συζήτηση με τους φορείς. Υπάρχουν άλλοι τόσοι φορείς οι οποίοι θα πρέπει να τους δώσουμε το λόγο. Το λόγο έχει η κυρία Κυπριανίδου.

ΕΡΜΙΝΑ ΚΥΠΡΙΑΝΙΔΟΥ (Αντιπεριφερειάρχης Κεντρικού Τομέα Αθηνών της Περιφέρειας Αττικής (ΠΕΑ)): Πρώτον, θέλω να πω ότι σε σχέση με τις ερωτήσεις, έβλαψε η βοήθησε η ιστορία της κατάργησης του ρυθμιστικού σχεδίου Αθήνας ή ενδεχομένως και της ΕΑΧΑ; Η γνώμη μου είναι ότι δεν βοήθησε. Εννοώ δηλαδή ότι υπήρχε ,κάποιες κατευθύνσεις, κάποια πλαίσια, δεν νομίζω ότι βοήθησε. Δεύτερο σημείο, έχει δίκιο ο δήμαρχος και είναι νομίζω κοινός τόπος όλων μας, ότι η πολυνομία, οι αλληλεπικαλύψεις, προβλήματα δηλαδή εμπλεκομένων πολλών φορέων για τη λύση ενός προβλήματος, έχουν οδηγήσει, αλλά αυτό το κράτος έχει διαμορφωθεί δεκαετίες πίσω. Εδώ λοιπόν, υπάρχει μια πραγματικότητα, την οποία κάθε φορά οφείλεις να προσπαθείς να υπερβείς, να αποσαφηνίσεις κ.τ.λ. Τούτων δοθέντων, λοιπόν, εκ των πραγμάτων δεν μπορείς σε πολυπαραγοντικά θέματα και προβλήματα, όπως είναι η ανάταξη μιας μητρόπολης, όπως είναι η πρωτεύουσα της χώρας, να μην πας με βασικές αρχές στη συνεργασία, τη συστράτευση, το συντονισμό ιδιαίτερα όσον αφορά βεβαίως και πρώτα απ' όλα τον πρώτο και δεύτερο βαθμό αυτοδιοίκησης. Αυτό σημαίνει, επειδή υπήρξαν κάποιες τέτοιες νύξεις, καταλαβαίνω, ότι η παρουσία του Δήμου της Αθήνας ημών από την πλευρά της περιφέρειας, το Διοικητικό Συμβούλιο και σε όλη αυτή τη διαδικασία, δεν μπορώ να φανταστώ, ότι θα είναι παρακολουθητική. Εκλαμβάνω την προσπάθεια αυτής της συγκρότησης με ένα τρόπο, ότι καθόμαστε , συζητάμε, σχεδιάζουμε, λαμβάνονται υπόψη οι κατατεθειμένες στοχεύσεις, σχέδια, μελέτες που υπάρχουν, γιατί εδώ ακριβώς είναι ένα πρόβλημα, ότι εμείς βρήκαμε στην ΠΕΑ, μελέτες, ενδεχόμενα, σε συρτάρια υπουργείων κ.λπ., αλλά κάπως αυτές πρέπει με ένα συντονισμό όλων των εμπλεκομένων φορέων να καθίσουμε κάτω να τις δούμε και αυτό προϋποθέτει ταχύρρυθμο συντονισμό. Μητροπολιτικότητα.

Κοιτάξτε κύριοι συνάδελφοι, ο Καλλικράτης μιλάει για μητροπολιτική περιφέρεια. Τομέα περιβάλλοντος ποιότητας ζωής, αναπλάσεις, τομέα χωρικού σχεδιασμού, τομέα μεταφορών και συγκοινωνιών, τομέα πολιτικής προστασίας και ασφάλειας, τα οποία όμως αυτή τη στιγμή υπερβαίνουν τα όρια ενός δήμου, εννοείται, εξόν και μητροπολιτική περιφέρεια, π.χ. το θέμα του σχεδιασμού των συγκοινωνιών, δεν μπορεί να είναι θέμα ενός δήμου εκ των πραγμάτων. Λοιπόν, για να έχεις σχεδιασμό μητροπολιτικής φύσεως, πρέπει αυτό είναι το θέμα τώρα που συζητάμε και τον Κλεισθένη1, πρέπει εκ των πραγμάτων να δεις συνταγματικές μεταρρυθμίσεις και να θεωρείς, ότι σου επιτρέπουν να κάνεις αποκέντρωση δημόσιων πολιτικών για να μιλήσεις για ψώμωμα, ουσία αυτών των μητροπολιτικών αρμοδιοτήτων που σήμερα δυστυχώς δεν υπάρχουν ως τέτοιες. Άρα, λοιπόν, εγώ λέω, στα πλαίσια μιας μεταρρυθμιστικής προσπάθειας, που εγώ νομίζω, ότι πρέπει να γίνει και πρέπει να ανοίξει με τον Κλεισθένη1 και τις συνταγματικές αναθεωρήσεις και τα λοιπά, οφείλουμε αυτά να τα δούμε.

Ωστόσο στο ενδιάμεσο και μέχρι να πούμε ότι αποκεντρώνουμε αρμοδιότητες διαφορετικά δεν μπορούμε να μιλάμε για ευρωπαϊκή χώρα με ρόλο και λόγο περιφερειών και δήμων, όπως τη θέλουμε, σε ένα συντονισμό όλων των πλευρών με απόλυτες με απόλυτο σεβασμό στο ρόλο και τις αρμοδιότητες κάθε φορέα να λύσεις προβλήματα πολύ παραγοντικά και σύνθετα. Να καπελωθεί η Τοπική Αυτοδιοίκηση από την Κυβέρνηση, εγώ διαφωνώ κάθετα σε οποιαδήποτε διαδικασία η προσπάθεια τέτοιου καπελώματος. Είμαι όμως απόλυτα σίγουροι και έτσι το προσεγγίζω, ότι η προσπάθεια αυτή δεν έχει τέτοιο χαρακτήρα, διαφορετικά θα ήμουν αντίθετη. Θεωρώ, ότι πρέπει εκ των πραγμάτων σε αυτή τη φάση να τρέξουμε να λύσουμε προβλήματα γύρω από ένα ζήτημα, που έχει να κάνει με την πρωτεύουσα της χώρας με συνεργασία και σεβασμό.

Όσον αφορά τα προσφυγικά της Λεωφόρου Αλεξάνδρας από το καλοκαίρι του 2016 έχουν περιέλθει στην ευθύνη της περιφέρειας Αττικής, η οποία αποτυπώνοντας την κατάσταση προχωρήσαμε, γιατί είναι ένα σύνθετο πρότζεκτ με αρκετές πλευρές. Ωστόσο πρέπει να προχωρήσει αυτή η ιστορία της ανάδειξης τους γιατί έχει να κάνει για μια ολόκληρη γειτονιά, δεν είναι μόνο το συγκεκριμένο. Όταν είπα ότι οι στοχεύσεις μας συμπλέουν απολύτως με τις συμπλεύσεις που κατατίθενται στο σχέδιο νόμου, δεν το είπα τυπικά, το είπα πολιτικά και αυτοδιοικητικά, δηλαδή με όρους αναβάθμισης, διάσωσης ιστορικής κληρονομιάς, Μικρασιατικής μνήμης, κοινωνικής στέγης, Άγιος Σάββας δίπλα και λαμβάνοντας υπόψη την υπάρχουσα κατάσταση , την παρουσία και το σεβασμό όλων προς όλους. Εξάλλου ο δήμαρχος Αθηναίων είναι ο δήμαρχος Αθηναίων, δεν υπάρχει περίπτωση ποτέ η γνώμη η διαφορετική, η κατατεθιμένη, η κόντρα να μην είναι προς απόλυτη διαβούλευση κ.λπ.. Δηλαδή δεν θα μπορούσα να διανοηθώ κάτι διαφορετικό, άρα, να πάμε να λύσουμε προβλήματα, γιατί αυτό έχει ανάγκη η πόλη μας με συνεργασία όλων. Ευχαριστώ.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Πάνου.

ΕΥΑΓΓΕΛΟΣ ΠΑΝΟΥ ( Γενικός διευθυντής της Κεντρικής Ένωσης Δήμων Ελλάδος): Στην προηγούμενη τοποθέτησή μου έθιξα μια σειρά ζητημάτων, κύριε Υπουργέ, πολύ σοβαρών. Μίλησα για αντισυνταγματικότητα, για υπερσυγκέντρωση, για υποβάθμιση των δήμων, για προχειρότητα στο νομοσχέδιο, για την οικονομική κοστολόγηση που δεν έχει γίνει. Επιλέξατε να απαντήσετε, εγώ εκπροσωπώ το Δ.Σ. της ΚΕΔΕ, αυτές είναι αποφάσεις οι οποίες έχουν επικυρωθεί από διοικητικό συμβούλιο και υπάρχουν και άλλες αποφάσεις κ. Σπίρτζη που έχουν επικυρωθεί και από γενικές συνελεύσεις και από συνέδριο που αφορούν το 4412, για εκείνη την απορρύθμιση που έχει προκαλέσει εκείνος ο νόμος. Δεν καταλαβαίνω λοιπόν το νόημα της ερώτησής και για ποιο λόγο δεν μου απαντήσατε επί του συγκεκριμένου θέματος και όλων αυτών των σοβαρών ζητημάτων που έθεσα. Ουδέποτε είπα, ότι χρηματοδοτείτε δικούς σας δήμους, μίλησα από γραπτό κείμενο το οποίο θα καταθέσω. Πώς μπορεί να γνωρίζει η Κυβέρνηση τα τοπικά προβλήματα ενός Δήμου; Του Δήμου Αθηναίων, πώς μπορεί να τα γνωρίζει η Κυβέρνηση, μπορεί να τα γνωρίζει καλύτερα από το Δήμο; Είναι δυνατόν; Μα αυτή είναι η πεμπτουσία όλης της τοποθέτησης και αντί να επιλέξετε να απαντήσετε επί αυτών των ζητημάτων, μου είπατε εάν σας ξέφυγε, ποιον εκπροσωπείται, η κυρία Πρόεδρος με παρατήρησε γιατί είπα πως εκπροσωπώ τον Πρόεδρο της ΚΕΔΕ, λες και αυτό είναι το βασικό ζήτημα; Ότι είπα εγώ στο λόγο μου για το αν εκπροσωπώ τον Πρόεδρο της ΚΕΔΕ ή όχι; Αυτό είναι το ζήτημα μας; Το ζήτημα μας είναι ότι παίρνονται αρμοδιότητες από τους Δήμους αυτή τη στιγμή, ότι φτιάχνετε με το νομοσχέδιο..

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Δεν ήταν τέτοια η πρόθεση, αν και δεν απάντησα σε κάποιον φορέα, έκανα ερωτήσεις και αναφέρθηκα για τον τρόπο και το ύφος της τοποθέτησης.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεν είναι σωστό αυτό, δεν πειράζει, δεν χρειάζεται να απαντάτε σε κάθε φορέα.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)): Μόνο στο δικό μου, κύριε Υπουργέ και δεν καταλαβαίνω για ποιον λόγο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ, συνεχίστε στις απαντήσεις σας.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)): Τέλος, ρωτήσατε, παρότι το είπα, να το ξαναπώ, ποιες αρμοδιότητες των Δήμων παίρνετε, αναφέρθηκα στις δράσεις ενίσχυσης της νεοφυούς και καινοτόμας επιχειρηματικότητας και της αλληλέγγυας οικονομίας, ανάδειξη του τουριστικού χαρακτήρα των περιοχών, δράσεις πολιτικής αναβάθμισης, δράσεις αθλητισμού, μια σειρά ζητημάτων που μπαίνουν μέσα. Ποιανού αρμοδιότητες είναι αυτές; Δεν είναι της Αυτοδιοίκησης; Βεβαίως και είναι, η τοπική ανάπτυξη βεβαίως και είναι. Ευχαριστώ πολύ, ευχαριστώ για την ειρωνεία, μόνο που εγώ εδώ είμαι εθελοντικά ξέρετε κύριε Υπουργέ. Επιπλέον, θα ήθελα να απαντηθεί η ερώτηση, η επιχείρηση αυτή η οποία φτιάχνεται, η Α.Ε., θα μπορεί να κάνει με το σύνολο των οργανισμών της Τοπικής Αυτοδιοίκησης…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συγγνώμη κ. Πάνου, αλλά απαντάτε, δεν ρωτάτε τώρα, δεν ξέρω αν καταλάβατε τις διαδικασίες.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)): Απαντάω κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεν απαντάτε, ρωτάτε.

ΕΥΑΓΓΕΛΟΣ ΠΑΝΟΥ (Γενικός Διευθυντής της Κεντρικής Ένωσης Δήμων Ελλάδος (ΚΕΔΕ)): Όπως απάντησε ο κ. Υπουργός με ερώτηση, απαντά και εγώ με ερώτηση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεν είναι αυτή η διαδικασία. Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ)): Απαντάω στον κ. Υπουργό, σχετικά με την κατάργηση κάποιων φορέων όπως είναι ο Οργανισμός Αθήνας και οι υπόλοιποι φορείς, εγώ θα έλεγα ότι οι φορείς αυτοί παρήγαγαν πολύ και σημαντικό έργο, όπως και της ενοποίησης των αρχαιολογικών χώρων, από εκεί και πέρα κάποια στιγμή απαξιωθήκαν. Από τη στιγμή που οι κυβερνήσεις απαξιώνουν κάποιους φορείς, προφανώς δεν μπορούν να συνεχίσουν να λειτουργούν και επομένως οδηγήθηκαν έτσι στο κλείσιμο τους και άρα φταίνε οι κυβερνήσεις που δεν έδωσαν αξία, την υπεραξία που πήραν αυτοί οι φορείς κάνοντας σημαντικό έργο αυτή τη στιγμή.

Οπότε και από εκεί ξεκινά και η ερώτησή μου, του πιο είναι το πλάνο, δεν περιμένω να περιγραφεί σε ένα νομοσχέδιο, ποιο είναι το πλάνο και συγκεκριμένα έργα που θα κάνει αυτή η εταιρεία, έτσι ώστε να πάρει υπεραξία για να δούμε το πώς προχωράει. Αυτό απαντά και στον κ. Δημαρά, αλλά θα συνεχίσω με το συγκεκριμένο έργο το οποίο αναφέρθηκε από τον κ. Υπουργό, δεν είχα σκοπό να το αναφέρω, με το συγκεκριμένο οικόπεδο της Ναυρίνου, μιας και είπε ο Δήμαρχος και θα ήθελα να με ακούσει σε αυτό, είπε ο Δήμαρχος τώρα ότι το αποκλειστικό θέμα στο οποίο δεν έγινε ανταλλαγή, εγώ δεν ήμουν καν στο ΤΕΕ, τότε εσείς ήσασταν Αντιπρόεδρος και μετά γίνατε Πρόεδρος.

Ο αποκλειστικός λόγος που δεν έγινε ανταλλαγή των προσφυγικών με το οικόπεδο στην Ναυρίνου, του ΤΕΕ είναι επειδή δεν υπήρχε η αστυνόμευση και άρα, σας είπα κ. Δήμαρχος, εάν πάει ο κ. Τόσκας και διασφαλίσει ότι υπάρχει αστυνόμευση, τότε θα γίνει αύριο η ανταλλαγή και θα έρθουν τα προσφυγικά στο ΤΕΕ. Αν αυτό ισχύει, να το ξεκαθαρίσουμε εδώ μεταξύ μας ό,τι εάν αύριο ο κ. Τόσκας, να κάνουμε μια συνάντηση μαζί του και να μας διασφαλίσει ότι μπορεί ο κ. Καμίνης να το κάνει πλατεία και να γίνει ανταλλαγή με το ΤΕΕ, τότε έχουμε λύσει το σημαντικό ζήτημα με τα προσφυγικά.

ΧΡΗΣΤΟΣ ΣΠΙΡΤΖΗΣ (Υπουργού Υποδομών και Μεταφορών): Κύριε Πρόεδρε, υπάρχει και η λογική των αυτόδιαχειριζόμενων που το ΤΕΕ την είχε υιοθετήσει.

ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ)): Ο Δήμαρχος είχε πει ότι θα το προχωρήσει και εγώ καταλαβαίνω ότι το μοναδικό ζήτημα είναι αυτό και άρα, αυτό είναι ένα ζήτημα, απλά θα ήθελα να το λύσουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Μαρκέτου, Πρόεδρος του Συλλόγου Ελλήνων Αρχαιολόγων.

ΣΤΑΜΑΤΙΑ ΜΑΡΚΕΤΟΥ (Πρόεδρος του Συλλόγου Ελλήνων Αρχαιολόγων (ΣΕΑ)): Καταρχήν θα θέλαμε να απαντήσουμε σε εκείνα που είπαν οι κύριοι Καρράς και Γεωργιάδης, ότι δεν χρειάζεται να αναφέρονται οι διατάξεις του νόμου 3028, βεβαίως και χρειάζεται να ξεκαθαρίζεται, γιατί έχω το κατά παρέκκλιση και δημιουργεί μια ανασφάλεια, θα δημιουργήσει προβλήματα στο μέλλον και καλό είναι να αναφερθούν οι διατάξεις, γιατί πάρα πολλές φορές έχει καταστρατηγηθεί ο αρχαιολογικός νόμος, όταν δεν αναφέρεται. Όσο γι’ αυτά τα οποία είπε ο κ. Υπουργός, θα θέλαμε να τον ενημερώσουμε ότι το Υπουργείο Πολιτισμού προχωρά πολύ γρήγορα το μητρώο των αρχαιολόγων και αυτό πραγματικά, δεν μας αρέσει να διαλέγουμε τους φίλους μας ή τους γνωστούς μας, ποτέ δεν έχει συμβεί αυτό, ο Έφορος Αρχαιοτήτων εγκρίνει αυτούς που προτείνουν ο ιδιώτης, αυτούς που προτείνει ο εργολάβους αλλά νομίζουμε ότι αυτό το θέμα θα λυθεί και πραγματικά πρέπει να γίνουν με δημοκρατικό τρόπο οι προσλήψεις και αυτό άλλωστε είναι στο πνεύμα και του Συλλόγου μας και του Συλλόγου των Εκτάκτων, με τον οποίο συνεργαζόμαστε, οπότε το μητρώο θα λυθεί κ. Υπουργέ και δεν θα υπάρχει πρόβλημα.

Βέβαια, αν και αυτό είναι εκτός θέματος, αν μου επιτρέπετε, γιατί εδώ δεν θα προσλαμβάνουμε αρχαιολόγους για να επιβλέπουν τα έργα αυτά, μηχανικούς καταρχήν, μηχανικοί θα είναι, αλλά αν γίνονται ανασκαφές για να στηρίξουμε τα θεμέλια κάποιου κτιρίου για να γίνει, αλλά αυτό γίνεται πάντα με έλεγχο και δεν χρειάζεται ή ίσως και να προσλάβουμε αρχαιολόγους, θα περνάει ο αρχαιολόγος που ήδη υπάρχει εκεί, εάν είναι κάποιο σκάμμα, το αντιμετωπίζουμε ήδη στην Κω, στα σεισμόπληκτα, δεν ενοχλούμε κανέναν, περνάμε κοιτάμε και τα έργα προχωράνε. Η αρχαιολογική υπηρεσία δεν είναι εμπόδιο στην ανάπτυξη και φυσικά δεν έχουμε αντίρρηση για την Ανάπλαση Αθήνας Α.Ε., απλώς παρακαλούμε, για να διευκολυνθούν και για να μην υπάρχουν προβλήματα να συμπληρωθεί σε όλο το άρθρο 2, οι διατάξεις του νόμου 3028, για να μην υπάρχει εμπόδιο. Σας ευχαριστώ πολύ

ΧΡΗΣΤΟΣ ΣΠΙΡΤΖΗΣ (Υπουργού Υποδομών και Μεταφορών): Το κάνουμε και στο Τραμ Πειραιά αυτό.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καφούνης.

ΣΤΑΥΡΟΣ ΚΑΦΟΥΝΗΣ (Πρόεδρος του Εμπορικού Συλλόγου Αθηνών (ΕΣΑ)): Ευχαριστώ πολύ, κυρία Πρόεδρε, ίσως στην πρώτη τοποθέτηση μου δεν έγινα κατανοητός ή δεν περιέγραψα με γλαφυρό τρόπο τα τεράστια προβλήματα που αντιμετωπίζουμε καθημερινά και το πόσο άμεση είναι η εξεύρεση λύσεων για όλα αυτά τα προβλήματα, για να επιβιώσει ο εμπορικός και επιχειρηματικός κόσμος της πρωτεύουσας και κατ' επέκταση της χώρας. Νομίζω ότι αν χαθούμε σε μια τέτοια συζήτηση, όπου θα υπάρχουν διαφωνίες μεταξύ κομμάτων για το ποιος θα διαχειριστεί έναν καινούργιο φορέα, λύσεις δεν θα βρεθούν. Εμείς σήμερα θα πρέπει να αντιμετωπίσουμε θέματα ασφάλειας, παραεμπορίου, αναζωογόνηση κτιρίων που έχει αγκαλιαστεί σαν ιδέα από πολλούς φορείς και δεν υπάρχει κανείς να το φέρει σε πέρας μέχρι τέλους, προσβασιμότητας και άλλων θεμάτων που απασχολούν το τουριστικό ρεύμα που θέλουμε να αναπτυχθεί στην Πρωτεύουσα. Πιστεύω ότι οι προθέσεις είναι θετικές, απλά πρέπει να τονίσω ότι ο λόγος που είμαστε εδώ, είναι αυτή η τεράστια αγωνία που έχουμε και η οποία μας έφερε να επισκεφθούμε τον Υπουργό που δέχθηκε την πρότασή μας, ώστε να ζητήσουμε με κάποιον τρόπο άμεση εξεύρεση λύσεων για όλα αυτά τα κρίσιμα θέματα.

Η εξεύρεση λύσεων προϋποθέτει απαραίτητα συνεργασία, είπε η κυρία Κυπριανίδου και μίλησε πολλές φορές για αυτή τη λέξη, νομίζω ότι χωρίς συνεργασία όσους φορείς και να δημιουργήσουμε, όσες θέσεις και να φτιάξουμε στο Διοικητικό Συμβούλιο, λύσεις δεν θα πετύχουμε. Βλέπω εδώ ένα τεράστιο κενό στην συνεργασία που απαιτείται μεταξύ των τριών βασικών πυλώνων που ανέφερα και στην πρώτη μου τοποθέτηση, μεταξύ της Κυβέρνησης, της Περιφέρειας και του Δήμου. Εδώ βλέπω ένα κενό, βλέπω το Δήμο να μην είναι έτοιμος να βάλει πλάτη σε αυτό, δεν ξέρω το λόγο και δεν έχω βρεθεί στις διαβουλεύσεις και στις συζητήσεις αυτού του νομοσχεδίου, αλλά ανέφερα κ. Υπουργέ και πρότεινα, σε αυτήν την εταιρεία να υπάρξουν ισάξια οι τρεις αυτοί φορές.

Η Κυβέρνηση, η Περιφέρεια και ο Δήμος που είναι αυτοί που προσφύγαμε για να λύσουμε αυτά τα θέματα και βρεθήκαμε να μεταφέρω είμαστε από τον ένα στον άλλο, χωρίς να βρίσκουμε λύση. Εάν αυτό το αφήσουμε έτσι, φοβάμαι ότι πράγματι θα φτιάξουμε άλλον έναν φορέα που δεν θα λύσει τα προβλήματά μας και τα όποια προβλήματα μετά από δέκα χρόνια κρίσης σχεδόν, δεν θα αφήσουν καμία ζωντανή επιχείρηση. Και το να μη μείνει καμία ζωντανή επιχείρηση σημαίνει ότι η ανεργία δεν θα μειωθεί και η ανάπτυξη θα παραμείνει ένα όνειρο θερινής νυκτός. Θεωρώ απαραίτητο και κρίσιμο με τη βοήθειά σας, εάν συσταθεί αυτός ο φορέας να είναι έτοιμος και δυνατός να βρει λύσεις.

Επαναλαμβάνω την απαίτηση και την απαραίτητη προϋπόθεση συνεργασίας και θέματα πόρων ή το ποιος θα διαχειριστεί και ποιος θα κάνει τα έργα, νομίζω ότι αυτά ήδη υπάρχουν μέσα στους φορείς και θα μπορούσαν να χρησιμοποιηθούν και να εκμεταλλευτούμε τους υπάρχοντες φορείς, οι οποίοι θα φέρουν σε πέρας τα συγκεκριμένα προβλήματα. Αυτά είχα να πω. Ελπίζω πραγματικά να μην είναι ένα όνειρο. Επαναλαμβάνω ότι θεωρώ ότι οι προθέσεις είναι θετικές και κλείνοντας, επειδή δεν ήσασταν στην πρώτη μου τοποθέτηση, θεωρώ ότι μια από τις 8 θέσεις της τεχνικής αυτής συμβουλευτικής επιτροπής, ανήκει στον εμπορικό κόσμο, όπου βλέπω ότι είναι και ο μόνος, που εκπροσωπεί εδώ την επιχειρηματική κοινότητα της πόλης, και πραγματικά αυτό μας τιμά. Σας ευχαριστώ πολύ που μας καλέσατε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Ευαγγελίδου.

ΜΑΡΩ ΕΥΑΓΓΕΛΙΔΟΥ (Μέλος του Θεσμικού Συμβουλίου της Ελληνικής Εταιρείας Περιβάλλοντος και Πολιτισμού (ΕΛΕΤ)): Κυρία Πρόεδρε, και εμάς μας τιμά ιδιαίτερα, που μας καλέσατε, όπως επίσης και οι ερωτήσεις, που μας έκαναν και ο κ. Υπουργός και οι υπόλοιποι ομιλητές. Θα ξεκινήσω από την ερώτηση, που υπέβαλλε το κ. Δημαράς απέναντι σε όλους, τι άλλο να κάναμε. Γιατί χωλαίνουν, γιατί δεν προχωρούν οι μελέτες, που υπάρχουν στο Δήμο Αθηναίων, από παλιά. Δεν προχωρούν, γιατί δεν έχουν θεσμική ωριμότητα, γιατί οι περισσότερες από αυτές είναι κολλημένες στα συρτάρια του Υπουργείου εδώ και χρόνια. Ήταν μελέτες αναβάθμισης και όχι ανάπλασης, κάτι ακόμη πιο σύνθετο, και παρόλα αυτά έχουν κολλήσει. Επίσης, όπως πολύ καλά ξέρει ο κ. Δημαράς -γιατί ήταν από τα συμπεράσματα της Ημερίδας που προ ημερών κάναμε ως Ελληνική Εταιρεία για το θεσμό της μεταφοράς του συντελεστή δόμησης, ένα πολύ χρήσιμο εργαλείο που έχει παγώσει- δεν υπάρχουν στην τοπική αυτοδιοίκηση αρμοδιότητες, αυτούς που λέμε air ban management, στα ελληνικά «διαχείριση αστικής ανάπτυξης». Δεν έχουν οι Δήμοι στην Ελλάδα και πόσο μάλλον ένας μητροπολιτικός δήμος τέτοια εξουσία. Αυτή την εξουσία υπονοεί ότι πρέπει να αποκτήσει το ΣΟΑΠ, εξ ου και η εμμονή μας στο ότι πρέπει να ενεργοποιηθεί το ΣΟΑΠ και θα σας πει και ο Δήμος ότι είναι μια εμμονή, που απευθύνουμε και προς τον ίδιο στο Δήμο Αθηναίων. Πάρτε την πρωτοβουλία να το ενεργοποιήσετε και ζητήστε υποστήριξη κεντρικά και από την κυβέρνηση.

Το επόμενο, που θέλω να πω αφορά στην ερώτηση για την κατάργηση του Οργανισμού Αθήνας. Βεβαίως, ήταν τραγική η κατάργηση του Οργανισμού Αθήνας και βεβαίως, δεν υπήρχε ούτε ένας που να θέλει να γίνει, ήταν, όμως, ένα χρονικό προαναγγελθέντος θανάτου, γιατί ο Οργανισμός Αθήνας είχε αποδυναμωθεί σταδιακά με την πρακτική, που τώρα φέρνετε, εδώ στο τραπέζι, με τη πρακτική σύστασης φορέων ad hoc για κάθε ψιλοπράγμα. Περί αυτού πρόκειται, για αυτό απαξιώθηκε ο Οργανισμός Αθήνας, η ΕΑΧΑ τον απαξίωσε. Το γεγονός ότι δεν πήρε ενεργό ρόλο τους Ολυμπιακούς της Αθήνας, τον απαξίωσε. Το γεγονός ότι δεν πήρε ενεργό ρόλο στο Ελληνικό ή στον Παράκτιο χώρο, τον απαξίωσε. Το γεγονός ότι στον Ελαιώνα η τοπική αυτοδιοίκηση λειτούργησε ανταγωνιστικά με το Οργανισμό Αθήνας, τον απαξίωσε. Άρα, για αυτό και είπαμε εξ αρχής ότι φέρνουμε μια μεθοδολογία απαξιωμένη, εξαθλιωμένη και αποδεδειγμένα αρνητική, γιατί έχει κοστίσει στη χώρα και σε χρήμα και σε διοικητική ανετοιμότητα.

Αυτή τη στιγμή η διάλυση των φορέων και εκτός από τον Οργανισμό Αθήνας θα προσθέσω και τον ΕΑΧΑ, τους οποίους πολύ καλά μπορούσατε να ανασυστήσετε και συγχωνεύσετε, αν θέλατε να πάτε σε μια λύση σύστασης φορέα, βεβαίως και μπορείτε, υπάρχουν τρόποι να το κάνετε με τη μορφή μητροπολιτικής. Υπάρχουν τρόποι, υπάρχει ευρηματικότητα. Υπάρχει και η ΔΕΠΟΣ. Αυτή τη στιγμή η ΔΕΠΟΣ είναι χρόνια υπό εκκαθάριση, ένα κόστος απίστευτο για το ελληνικό δημόσιο, την οποία πραγματικά με τρόπο πρέπει να αντιμετωπιστεί. Άρα, το να συστήνουμε έναν φορέα, επαναλαμβάνω την έκφραση, συγγνώμη αν σας προσβάλλει, αλλά για του κάθε πολιτικού ιθύνοντα τον καημό, π.χ. για τα προσφυγικά, είναι ένα τραγικό λάθος, που έχει επαναληφθεί. Δεν γίνεται πρώτη φορά. Έχει επαναληφθεί εδώ και 30 χρόνια. Έχει υποστεί κριτική συνολικά, από το σύνολο και του επιστημονικού κόσμου και της κοινωνίας των πολιτών και πολλών από τους βουλευτές, που είναι εδώ σήμερα και παρόλα αυτά το επαναφέρουμε.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Τι επαναφέρουμε; Δεν κατάλαβα.

ΜΑΡΩ ΕΥΑΓΓΕΛΙΔΟΥ (Μέλος του Θεσμικού Συμβουλίου της Ελληνικής Εταιρείας Περιβάλλοντος και Πολιτισμού (ΕΛΛΕΤ)): Κύριε Υπουργέ, επειδή δεν ήσασταν την πρωτομιλία, η πρακτική του να συστήνουμε ad hoc φορέα για κάθε μικρό project.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Μα, δεν είναι για τα προσφυγικά. Είναι για το εμπορικό ιστορικό τρίγωνο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συγγνώμη, κύριε Φλαμπουράρη, δεν έχει νόημα αυτή η συζήτηση. Το λόγο έχει ο κ. Χαρκιολάκης.

ΝΙΚΟΛΑΟΣ ΧΑΛΚΙΟΛΑΚΗΣ (Πρόεδρος του Πανελλήνιου Συλλόγου Ιδιοκτητών Διατηρητέων Ακινήτων): Ρώτησα τον κ. Σπίρτζη, για το πώς θα γίνει η διαδικασία να ενταχθούν στο πρόγραμμα της καινούργιας εταιρίας ιδιώτες που συμφωνούν να το παραχωρήσουν για 5, 10 ή 30 χρόνια. Το λέω γιατί είχαμε την κακή εμπειρία, λυπάμαι, είναι ο κ. Καμίνης εδώ, που είναι εν μέρει υπεύθυνος μιας και είχε αναθέσει στο Πανεπιστήμιο Θεσσαλίας, σε κάποιο καθηγητή, κ. Τριανταφυλλόπουλο,και που έφτιαξε ένα νομοσχέδιο, όπως το λέει ο ίδιος, μια τεχνική έκθεση της κακιάς ώρας, όπως μας είπε ο Πρόεδρος του Νομικού Συμβουλίου του Κράτους και εντελώς αντισυνταγματική. Γι' αυτό παραπονέθηκα στην αρχή, ότι δικαίως παραπονείται που τον αγνόησα ο κ. Φλαμπουράρης, αλλά και εμείς, πιο δίκαια, παραπονούμαστε που μας αγνόησε ο δήμαρχος. Θα μας έπαιρναν τα σπίτια για πενήντα χρόνια, χωρίς να μας ρωτήσουν, θα μας άφηναν την κυριότητα για να πληρώνουμε τον ΕΝΦΙΑ και θα τα έδιναν σε αναπτυξιακές εταιρίες, σε μεγάλες κατασκευαστικές. Ήταν ένα αντισυνταγματικό τερατούργημα που, ευτυχώς, χάρη στη Γενική Γραμματέα του Υπουργείου Περιβάλλοντος δεν προχώρησε. Τι είναι αυτά που, τέλος πάντων, απορρίφθηκαν και στενοχωριέται ο κ. Καμίνης; Εμείς χαιρόμαστε που αυτά απορρίφθηκαν.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Η κυρία Νικολάου έχει το λόγο.

ΑΝΝΑ ΝΙΚΟΛΑΟΥ (Αντιπρόεδρος του Δ.Σ. του Συλλόγου Ελλήνων Πολεοδόμων και Χωροτακτών (ΣΕΠΟΧ)): Ευχαριστώ, κυρία Πρόεδρε. Θα απαντήσω στο θέμα της κατάργησης των οργανισμών, που είπατε. Πρώτον, ο Οργανισμός της Αθήνας ήταν αμιγώς ένας δημόσιος φορέας. Καταργήθηκε με την προϋπόθεση της δημιουργίας μητροπολιτικής αυτοδιοίκησης. Οι άλλοι φορείς, η ΕΑΧΑ και η ΟΡΣΑ που λειτουργούσαν με ιδιωτικοοικονομικά κριτήρια ήταν πλήρως αποτυχημένοι. Έκαναν ένα έργο την εποχή που χιλιάδες κοινοτικά προγράμματα για αστικές αναπλάσεις κυκλοφορούσαν και δεν έκανα ποτέ μια πρόταση για ένα πρόγραμμα αστικής ανάπλασης. Ποτέ.

Δεν υπάρχει κανένας λόγος να υπάρχει ένας φορέας που θα τον πληρώνει όλος ελληνικός λαός, για να γίνει μια ενοποίηση αρχαιολογικού χώρου. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κύριος Καμίνης έχει το λόγο.

ΓΕΩΡΓΙΟΣ ΚΑΜΙΝΗΣ (Δήμαρχος Αθηναίων): Ευχαριστώ, κυρία Πρόεδρε. Πρώτα απ' όλα, θα απαντήσω σε αυτό που ρώτησε ο κ. Μπούρας. Συναντηθήκαμε δύο φορές με τον κ. Φλαμπουράρη, τη μία ευκαιριακά, όταν με είχε καλέσει ο Πρωθυπουργός για το Γουδί και την άλλη για το θέμα της Αθήνας. Από κει και πέρα, εγώ έστειλα όλα τα στοιχεία και αυτό που θα περίμενα να κάνει μετά από αυτήν τη συνεργασία ήταν να με καλέσει και να θέσει υπόψη μου το νομοσχέδιο. Όχι για να πάρει την άδειά μου αλλά να ρωτήσει την άποψή μου. Αυτό δεν έγινε. Δεύτερον, πρέπει να διευκρινίσω ότι δεν υπάρχει περίπτωση, που λέει ο Πρόεδρος του Εμπορικού Συλλόγου, οι φορείς να συνεργάζονται. Εκεί που πρέπει θα συνεργαζόμαστε. Υπάρχει ένα νομοθέτημα; Θα συνεργαστώ είτε διαφωνώ είτε συμφωνώ. Όταν, όμως, κάνουν δημόσιες δηλώσεις, επειδή έχω ακούσει τον κύριο Πρόεδρο του Εμπορικού Συλλόγου, με την ευκαιρία των βανδαλισμών που είχαν γίνει στην Πατησίων, να λέει πως οι φορείς συνεργάζονται και να μας θεωρεί όλους εξίσου υπεύθυνους για το αν πηγαίνουν τραμπούκοι και σπάνε τα καταστήματα. Κύριε πρόεδρε, κύριε Καφούνη, υπεύθυνος εδώ είναι το Υπουργείο Προστασίας του Πολίτη. Να κατονομάζουμε τους υπεύθυνους και να μην τα συγχέουμε όλα. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση. Ευχαριστούμε τους Υπουργούς, τους συναδέλφους και τους φορείς που ήρθαν σήμερα κοντά μας, για τη γόνιμη συζήτηση. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Δημαράς Γεώργιος, Δρίτσας Θεόδωρος, Καρακώστα Εύη, Συρμαλένιος Νικόλαος, Μπούρας Αθανάσιος και Καρράς Γεώργιος-Δημήτριος.

Τέλος και περί ώρα 17.30΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**